title: Itävallan Grand Prix 2016

text: Felipe Massan autoon jouduttiin vaihtamaan etusiipi, ja sen seurauksena brasilialainen joutui starttaamaan kilpailuun varikolta. Autojen kanssa ei saa tehdä aika-ajojen jälkeen mitään toimenpiteitä, minkä johdosta Massaa rankaistiin. Massan lähtöruutu kymmenen jäi tyhjäksi. Pascal Wehrlein ajoi vahingossa Massan lähtöruutuun, ja joutui pakittamaan omaan lähtöruutuunsa (12). Nico Hülkenberg tippui startissa neljänneksi. Button nousi Hamiltonin kantaan toiseksi, ja Räikkönen kolmanneksi. Rosberg onnistui ohittamaan Hülkenbergin, joka tippui viidennelle sijalle. Pian Rosberg ohitti myös Buttonin, jonka Räikkönen oli myös onnistunut kuittaamaan. Daniil Kvjat keskeytti kierroksella 3.


title: Itävallan Grand Prix 2016

text: Nico Rosberg oli ensimmäinen kärkiryhmästä varikolla, kierroksella 11. Rosberg lähti kilpailuun ultrapehmeillä renkailla, kuten Hamilton. Red Bullit ja Ferrarit lähtivät kilpailuun superpehmeillä renkailla. Hamilton kurvasi varikolle kierroksella 22. Räikkönen seuraavalta kierrokselta. Sebastian Vettel siirtyi kilpailun kärkeen muiden pysähdyttyä. Kierroksella 27 Vettelin oikea takarengas räjähti pääsuoralla, ja Vettel pyörähti kaiteeseen ja keskeytti kilpailun. Turva-auto tuli radalle. Tässä vaiheessa Rosberg oli onnistunut tekemään under-cutin Räikköselle ja Hamiltonille ja johti kilpailua. Hamilton oli toisena, Verstappen kolmantena, Ricciardo neljäntenä, Räikkönen viidentenä ja Bottas kuudentena. Bottas joutui kuitenkin pysähtymään vielä kerran, jonka myötä hän putosi pistesijojen ulkopuolelle.


title: Itävallan Grand Prix 2016

text: Nico Hülkenberg ja Romain Grosjean saivat viiden sekunnin aikarangaistuksen varikon ylinopeudesta. Renault'n Kevin Magnussenia rangaistiin myös viidellä sekunnilla, kun hän vaihtoi useammin kuin kerran ajolinjaa puolustaessaan sijoitustaan Pascal Wehrleinia vastaan. Hamilton tuli kierroksella 55 toista kertaa varikolle. Seuraavalta kierrokselta Rosberg pysähtyi. Hamiltonille vaihdettiin superpehmeät renkaat ja Rosbergille ultrapehmeät renkaat. Taaempana Kimi Räikkönen ohitti Daniel Ricciardon ja nousi neljänneksi. Ricciardo kurvasi myös toistamiseen varikolle. Max Verstappen johti kilpailua, koska oli pysähtynyt Räikkösen tapaan vain kerran. Rosberg ja Hamilton kuitenkin ohittivat Verstappenin helposti.


title: Itävallan Grand Prix 2016

text: Sergio Pérezin jarrut pettivät kierroksella 70, jonka seurauksena meksikolainen ajoi päin ratareunusta mutkassa 3, ja keskeytti kilpailun. Viimeisellä kierroksella Hamilton yritti Rosbergista ohitusta mutkaan kaksi ollen ulkopuolella. Rosberg puolusti ajolinjaansa ja Mercedekset osuivat toisiinsa. Rosberg hajotti etusiipensä ja tippui lopulta neljänneksi. Lewis Hamilton ajoi kilpailun voittoon, ja Max Verstappen nousi toiseksi pitäen Kimi Räikkösen takanaan painostuksesta huolimatta. Valtteri Bottas oli maalissa yhdeksäs, jääden kärjelle kierroksella. Pascal Wehrlein oli kymmenes saavuttaen uransa ensimmäisen MM-pisteen. Piste oli Manor -tallille ensimmäinen sitten Monacon GP:n 2014, jolloin Jules Bianchi ajoi yhdeksänneksi.


title: Itävallan Grand Prix 2016

text: Mercedeksen voittettua, valmistajan palkinnon otti vastaan palkintokorokkeella James Vowles. Kuljettajien haastattelut suoritti palkintokorokkeella Noemí de Miguel.


title: Itävallan Grand Prix 2016

text: Formula 1.comin virallisessa äänestyksessä päivän kuljettajaksi valittiin Red Bullin Max Verstappen.


title: Itävallan Grand Prix 2016

text: Rosberg joutui tuomariston tutkintaan kilpailun jälkeen, mutta hän selvisi kolarin aiheuttamisesta kymmenen sekunnin aikarangaistuksella, joka ei vaikuttanut kilpailun lopputuloksiin. Lisäksi Rosberg sai kaksi rangaistuspistettä sekä huomautuksen jatkettuaan radalla rikkoutuneella autolla.


title: Britannian Grand Prix 2016

text: Britannian Grand Prix 2016 oli Formula 1 -kauden 2016 kymmenes osakilpailu. Kilpailu ajettiin 10. heinäkuuta Silverstonen moottoriradalla Englannissa Yhdistyneessä kuningaskunnassa.


title: Britannian Grand Prix 2016

text: Sauberin Marcus Ericsson törmäsi seinään Stowe -mutkassa. Törmäyksessa Ericssonin ratti irtosi, ja auto kärsi suuret vauriot, joita ei ehditty korjata ennen iltapäivän aika-ajoja. Ericsson käytettiin sairaalassa, ja hän sai luvan osallistua kilpailuun varikkosuoralta.


title: Britannian Grand Prix 2016

text: Kilpailuun lähdettiin turva-auton takaa, koska ennen lähtöä ollut rankkasade kasteli radan. Viidennellä kierroksella turva-auto poistui radalta ja kilpailu pääsi toden teolla alkuun. Turva-auton perässä varikolle tuli valtaosa kuljettajista vaihtamaan välikelinrenkaat alleen. Kilpailun kärki kuitenkin jatkoi radalla. Seuraavalta kierrokselta Red Bullin Max Verstappen ajoi varikolle, ja kierrosta myöhemmin myös Mercedes -kuljettajat. Kierroksella 7 Manorin Pascal Wehrleinista tuli kilpailun ensimmäinen keskeyttäjä. Wehrlein pyörähti radan ensimmäisessä mutkassa jääden hiekkahidasteeseen jumiin. Virtuaalinen turva-auto tuli radalle.


title: Britannian Grand Prix 2016

text: Kierroksella 10 Valtteri Bottas spinnasi yhdeksänneltä sijalta pudoten 13:ksi. Kierroksella 16 Max Verstappen ohitti toisena ajaneen Nico Rosbergin. Samalla kierroksella Ferrarin Sebastian Vettel ajoi varikolle vaihdatuttamaan kuivankelin mediumrenkaat alleen. Seuraavalta kierrokselta muun muassa Kimi Räikkönen teki saman siirron.


title: Britannian Grand Prix 2016

text: Radan ensimmäisessä mutkassa nähtiin runsaasti leveäksi ajoja. Sebastian Vettel pyörähti ja ajoi myöhemmässä vaiheessa mutkan suoraksi samassa paikassa. Samoin Vettelin tallikaveri Kimi Räikkönen ajoi samaisessa kohdassa kahdesti pitkäksi, kuten myös Max Verstappen. Myös Lewis Hamilton ja Carlos Sainz kävivät rataviivojen ulkopuolella. Fernando Alonso pyörähti niin ikään ensimmäisessä mutkassa ja liukui ratavalleihin asti hipaisten etusiivellään seinää. Alonso onnistui jatkamaan matkan tekoa. Rio Haryanto ajoi päin seinää samassa kohdassa ja joutui keskeyttämään kilpailunsa.


title: Britannian Grand Prix 2016

text: Sebastian Vettel ohitti radan kolmosmutkassa Felipe Massan kierroksella 38. Vettel ajoi märällä ajolinjalla mutkan pitkäksi, jolloin myös Massa joutui radan ulkopuolelle. Vetteliä rankaistiin tilanteesta viiden sekunnin aikarangaistuksella, joka ei kuitenkaan vaikuttanut hänen loppusijoitukseensa.


title: Britannian Grand Prix 2016

text: Britannian osakilpailun voittoon ajoi Lewis Hamilton. Voitto oli Hamiltonille neljäs kotiradallaan ja jo kolmas peräkkäinen. Hamiltonista tuli voitollaan myös eniten voittoja Silverstonesta saavuttanut brittikuljettaja. Nico Rosberg ajoi toiseksi ohittaen kolmanneksi ajaneen Max Verstappenin kierroksella 38. Daniel Ricciardo ajoi neljänneksi ennen Kimi Räikköstä. Valtteri Bottas oli maalissa lopulta 14:s.


title: Britannian Grand Prix 2016

text: Kilpailun jälkeen tuomaristo langetti Nico Rosbergille kymmenen sekunnin aikarangaistuksen sääntöjen vastaisesta radiokeskustelusta kilpailuinsinöörin kanssa. Rosbergia opastettiin kilpailun lopulla selvittämään vaihdelaatikko-ongelmat. Rangaistuksen myötä Max Verstappen nousi toiseksi ja Rosberg putosi kolmanneksi.


title: Unkarin Grand Prix 2016

text: Unkarin Grand Prix 2016 oli Formula 1 -kauden 2016 yhdestoista osakilpailu, joka ajettiin 24. heinäkuuta Hungaroringin moottoriradalla Mogyoródissa, Unkarissa.


title: Unkarin Grand Prix 2016

text: Ensimmäinen aika-ajo-osio viivästyi 20 minuutilla rankkasateen vuoksi. Q1:stä ehdittiin ajaa vain nelisen minuuttia, kunnes se pysäytettiin uuden sadekuuron takia. Aika-ajon jatkuttua Marcus Ericsson ajoi seinään mutkassa 10 ja sessio keskeytyi punaisella lipulla. Felipe Massa romutti autonsa mutkassa kuusi ja Rio Haryanto mutkassa 10. Kaikki kolme karsiutuivat Q1:ssä.


title: Unkarin Grand Prix 2016

text: Fernando Alonso pyörähti viimeisellä aika-ajoyrityksellään ja aiheutti hetkellisesti keltaiset liput Q3:ssa pilaten muun muassa Lewis Hamiltonin viimeisen aikakierroksen. Paalupaikalle ajoi Nico Rosberg, joka ehti ajaa myös viimeisen aikakierroksensa. Hamilton oli toinen ja Daniel Ricciardo kolmas. Valtteri Bottas oli kymmenes ja Kimi Räikkönen 14:s.


title: Unkarin Grand Prix 2016

text: Lewis Hamilton nousi lähdössä kilpailun kärkeen. Daniel Ricciardo nousi hetkellisesti toiseksi, mutta paalulta lähtenyt Nico Rosberg otti kakkospaikan takaisin radan toisessa mutkassa. McLarenin Jenson Button kohtasi ongelmia kierroksella 5 ja joutui lopulta keskeyttämään kilpailunsa. Hän sai myös varikon läpiajorangaistuksen saatuaan tallilta sääntöjenvastaista informaatiota radioitse. Sebastian Vettel oli ensimmäinen kärkimiehistä varikolla kierroksella 15. Seuraavalta kierrokselta Daniel Ricciardo pysähtyi. Kierroksella 17 Lewis Hamilton ja Max Verstappen pysähtyivät, ja Nico Rosberg kierrokselta 18. Vettel onnistui ohittamaan Verstappenin varikkopysähdyksen aikana.


title: Unkarin Grand Prix 2016

text: Kimi Räikkönen pysähtyi ensimmäistä kertaa kierroksella 30 lähdettyään kilpailuun astetta kovemmilla renkailla kuin kärkiryhmäläiset. Daniil Kvjat sai viiden sekunnin aikarangaistuksen varikon ylinopeudesta. Esteban Gutiérrezia rangaistiin sinisten lippujen noudattamatta jättämisestä, kun hän hidasti kärkimies Lewis Hamiltonia. Jolyon Palmer pyörähti kierroksella 49 vauhdikkaasti mutkassa 6 pystyen jatkamaan kilpailuaan. Räikkönen pysähtyi toistamiseen kierroksella 50 ottaen toisen vedon tapaan superpehmeät renkaat alleen. Räikkönen palasi radalle kuudenneksi. Kierroksella 57 Räikkönen yritti ohittaa viidentenä ajanutta Max Verstappenia, mutta törmäsi Verstappenin takapyörään kolmosmutkassa Verstappenin peitettyä Räikkösen ohitusyritystä, jolloin Räikkösen auto kärsi etusiipivaurion.


title: Unkarin Grand Prix 2016

text: Kilpailun voitti Lewis Hamilton viidettä kertaa urallaan ja nousi ensimmäistä kertaa vuonna 2016 MM-sarjan kärkeen. Nico Rosberg ajoi toiseksi ja Daniel Ricciardo kolmanneksi. Sebastian Vettel oli neljäs, Max Verstappen viides ja Kimi Räikkönen kuudes. Valtteri Bottas ajoi maaliin yhdeksäntenä.


title: Saksan Grand Prix 2016

text: Saksan Grand Prix 2016 oli Formula 1 -kauden 2016 kahdestoista osakilpailu, joka ajettiin 31. heinäkuuta Hockenheimringin moottoriradalla Hockenheimissa, Saksassa.


title: Saksan Grand Prix 2016

text: Paalupaikalta kilpailuun starttasi Mercedeksen Nico Rosberg. Toisesta ruudusta kilpailuun lähtenyt Lewis Hamilton ampaisi ensimmäiseen mutkaan kärkipaikalle. Red Bull-kuljettajat nousivat myös Rosbergin edelle lähdössä. Sebastian Vettel ohitti tallikaverinsa Kimi Räikkösen ja nousi viidenneksi ensimmäisessä mutkassa. Mutkassa 4 Jolyon Palmer törmäsi Felipe Massan autoon. Myöhemmin Massa joutui keskeytämään kilpailunsa.


title: Saksan Grand Prix 2016

text: Nico Rosberg yritti ohittaa Max Verstappenin mutkassa 4, mutta painoi Verstappenin radalta ulos, ja sai viiden sekunnin aikarangaistuksen, jonka hän kärsi seuraavan varikkopysähdyksensä aikana. Valtteri Bottas pysähtyi ainoastaan kahdesti, ja tippui viimeisillä kierroksilla sijalta seitsemän yhdeksänneksi renkaiden sulaessa alle. Lewis Hamilton ajoi kilpailun voittoon. Daniel Ricciardo oli maalissa toinen ja Max Verstappen kolmas. Nico Rosberg ajoi neljänneksi, Sebastian Vettel viidenneksi ja Kimi Räikkönen kuudenneksi.


title: Belgian Grand Prix 2016

text: Belgian Grand Prix 2016 (virallisesti 2016 Formula 1 Belgian Grand Prix) oli Formula 1 -kauden 2016 13. osakilpailu, joka ajettiin 28. elokuuta Circuit de Spa-Francorchamps’n moottoriradalla Belgiassa.


title: Belgian Grand Prix 2016

text: Nico Rosberg ajoi paalupaikalle. Toiseen ruutuun itsensä kiilasi Red Bullin Max Verstappen, josta tuli 18 vuoden ja 321 päivän iässä kaikkien aikojen nuorin eturivistä startannut kuljettaja. Kolmas oli Ferrarin Kimi Räikkönen, neljäs Sebastian Vettel, viides Daniel Ricciardo, kuudes Sergio Pérez, seitsemäs Nico Hülkenberg, kahdeksas Valtteri Bottas, yhdeksäs Jenson Button ja kymmenes Felipe Massa.


title: Belgian Grand Prix 2016

text: Lewis Hamilton sai kaiken kaikkiaan 60 lähtöruutua rangaistusta kolmen voimayksikön vaihtamisesta, sekä vaihdelaatikon vaihtamisesta. Hamilton starttasi ruudusta 21. Hänen takaa lähti kilpailuun ainoastaan Fernando Alonso, jonka aika-ajo jäi kesken teknisen vian vuoksi.Rosberg piti startissa kärkipaikan. Ferrari -kuljettajat lähtivät ruuduistaan paremmin kuin Max Verstappen, ja olivat hänen edellään ensimmäiseen mutkaan mentäessä. Vettel käänsi ulommaisena kuljettajana mutkaan sisään, törmäten Räikköseen, joka puolestaan osui myös Verstappeniin, joka yritti sisäpuolelta ohitusta Räikkösestä. Kaikki kolme joutuivat tulemaan ensimmäisen kierroksen päätyttyä varikolle. Pascal Wehrlein törmäsi mutkassa 7 Jenson Buttonin perään, jonka seurauksena molempien kilpailu jäi kesken avauskierroksella. Toisella kierroksella Carlos Sainzin vasen takarengas räjähti, ja Sainz joutui keskeyttämään kilpailunsa radan varteen. Virtuaalinen turva-auto tuli radalle. Myös Marcus Ericsson joutui keskeyttämään kilpailun alkukierroksilla.


title: Belgian Grand Prix 2016

text: Kierroksella 6 Renault’n Kevin Magnussen menetti autonsa hallinnan Eau Rouge -mutkassa, ja törmäsi rajusti seinään. Magnussen satutti ulosajossa jalkaansa. Turva-auto tuli radalle. Kierroksella kärjelle jäänyt Räikkönen ajatettiin tämän ansiosta muiden kuljettajien kanssa samalle kierrokselle. Kilpailu keskeytettiin kierroksella 10 punaisella lipulla noin vartiksi. Punaisten lippujen aikana sai vaihtaa renkaat, joka auttoi muutamia kuljettajia, jotka eivät tehneet vielä varikkopysähdystään.


title: Belgian Grand Prix 2016

text: Belgian GP:n voittoon ajoi lopulta Nico Rosberg ennen Daniel Ricciardoa ja Lewis Hamiltonia. Neljänneksi ajoi Nico Hülkenberg, viidenneksi Sergio Pérez, kuudenneksi Sebastian Vettel, seitsemänneksi Fernando Alonso, kahdeksanneksi Valtteri Bottas, yhdeksänneksi Kimi Räikkönen ja kymmenenneksi Felipe Massa.


title: Belgian Grand Prix 2016

text: Mercedeksen voittettua, valmistajan palkinnon otti palkintokorokkeella vastaan Hywel Thomas. Kuljettajien haastattelut palkintokorokkeella suoritti entinen Formula 1 -kuljettaja Mark Webber.


title: Belgian Grand Prix 2016

text: Formula 1.comin virallisessa äänestyksessä päivän kuljettajaksi valittiin Mercedeksen Lewis Hamilton.


title: Italian Grand Prix 2016

text: Italian Grand Prix 2016 oli Formula 1 -sarjan 14. osakilpailu kaudella . Kilpailu ajettiin 4. syyskuuta Monzan moottoriradalla.


title: Italian Grand Prix 2016

text: Paalupaikalta lähtenyt Mercedeksen Lewis Hamilton putosi lähdössä kuudenneksi. Nico Rosberg nousi kakkosruudusta kilpailun kärkeen, Ferrari -kuljettajat Sebastian Vettel ja Kimi Räikkönen perässään ennen Valtteri Bottasta, Daniel Ricciardoa ja Lewis Hamiltonia. Hamilton ohitti Ricciardon kierroksen 2 alussa. Felipe Nasr ja Jolyon Palmer kolaroivat keskenään, ja molemmat joutuivat myös keskeyttämään myöhemmin kilpailunsa. Nasr sai kolarista 10 sekunnin aikarangaistuksen.


title: Italian Grand Prix 2016

text: Kierroksella 10 Hamilton ohitti neljäntenä ajaneen Bottaksen. Mercedekset tekivät vain yhden varikkopysähdyksen, toisin kuin muut. Näin ollen Hamilton onnistui ohittamaan Ferrarit varikkopysähdyksien aikana. Daniil Kvjat sai varikon ylinopeudesta 5 sekunnin aikarangaistuksen ja keskeytti myöhemmin myös kilpailunsa. Daniel Ricciardo ohitti viimeisellä stintillä Valtteri Bottaksen superpehmeillä renkailla.


title: Italian Grand Prix 2016

text: Nico Rosberg ajoi voittoon, Lewis Hamilton toiseksi ja Sebastian Vettel kolmanneksi. Kimi Räikkönen oli maalissa neljäs ja Valtteri Bottas kuudes.


title: Dacrydium cupressinum

text: Dacrydium cupressinum, yleisesti kutsuttuna myös rimu, on suuri, ainavihanta havupuu. Puu on endeeminen Uudessa-Seelannissa. Taksonomisesti se kuuluu eteläisen pallonpuoliskon podokarpuskasveihin.


title: Dacrydium cupressinum

text: Rimua esiintyy koko Uuden-Seelannin alueella, Pohjois- ja Eteläsaarella sekä Stewartinsaarella. Lukumääräisesti puuta kasvaa eniten Eteläsaaren länsirannikolla, mutta suurimmat puut löytyvät yleensä Pohjoissaarelta Taupon läheisistä metsistä.


title: Dacrydium cupressinum

text: Rimu on hitaasti kasvava puu, joka voi saavuttaa jopa 50 metrin pituuden, joskin luonnossa puut kasvavat yleensä 20-35 metrin pituisiksi. Tyypillisesti puu kasvaa viileänlauhkeissa sademetsissä. Yksittäisistä, jopa 61 metrin pituisista, puista on maininta historiasta Pohjoissaaren kansallispuistosta, mutta sittemmin nämä pitkät puut ovat tuhoutuneet. Puu elää noin 800-900 vuoden ikäiseksi. Rimun suora runko on yleensä n. 1.5m halkaisijaltaan.


title: Dacrydium cupressinum

text: Lehtiasento on kierteinen.


title: Dacrydium cupressinum

text: Siementen kypsymisaika vie 15 kuukautta pölytyksen jälkeen. Kypsä käpy on punertava, hedelmää muistuttava, 6-10mm pituinen ja sisältää yleensä yhden siemenen. Siemeniä levittävät käpyjä syövät linnut, sillä siemenet kulkeutuvat lintujen ruoansulatuselimistön läpi vahingoittumattomina. Rimun kävyt ovat tärkeä osa ruokavaliosta joillekin linnuille, erityisesti Kakapoille, joiden lisääntymissykli yhdistyy rimun käpytuotantosykliin.


title: Singaporen Grand Prix 2016

text: Singaporen Grand Prix 2016 (virallisesti 2016 Formula 1 Singapore Airlines Singapore Grand Prix) oli Formula 1 -kauden 2016 15. osakilpailu, joka ajettiin 18. syyskuuta Marina Bay Street Circuit -katuradalla Singaporessa.


title: Singaporen Grand Prix 2016

text: Nico Rosberg lukkojarrutti ensimmäisessä harjoitussessiossa mutkassa 18 törmäten seinään, pystyen jatkamaan varikolle asti. Jenson Buttonin auto hyytyi radan varten harjoitusten alussa.


title: Singaporen Grand Prix 2016

text: Romain Grosjean ja Pascal Wehrlein rikkoivat niin ikään autojaan vapaissa harjoituksissa.


title: Singaporen Grand Prix 2016

text: Ferrarin Sebastian Vettelin auton takajousitukset olivat rikki, jonka johdosta Vettel ei pystynyt jatkamaan aika-ajoaan Q1:stä pidemmälle, jääden viimeiseen lähtöruutuun.


title: Singaporen Grand Prix 2016

text: Paalupaikalle ajoi Mercedeksen Nico Rosberg, toiseksi Red Bullin Daniel Ricciardo, kolmanneksi Mercedeksen Lewis Hamilton, neljänneksi Red Bullin Max Verstappen ja viidenneksi Ferrarin Kimi Räikkönen.


title: Singaporen Grand Prix 2016

text: Sergio Pérez ajoi kymmenenteen ruutuun, mutta hän sai kahdeksan lähtöruudun rangaistuksen Q2:n loppuhetkillä tapahtuneista rikkeistä, kun Romain Grosjean ajoi seinään mutkassa 10, jolloin Pérez ei hidastanut tarpeeksi. Tästä Pérezille langetettiin viiden ruudun rangaistus. Lisäksi kierroksen loppupuolella Pérez ohitti keltaisten lippujen aikana Haasin Esteban Gutiérrezin, josta rapsahti kolmen ruudun rangaistus. Keltaiset liput oli aiheuttanut Jenson Buttonin radan varteen jäänyt McLaren. Pérezin saaman lähtöruuturangaistuksen myötä Valtteri Bottas nousi lähtöruudukossa yhden sijan ylöspäin, kymmenenneksi.


title: Singaporen Grand Prix 2016

text: Sebastian Vettel sai 25 lähtöruutua rangaistusta, koska hänelle otettiin käyttöön polttomoottori, turbo ja lämpöenergiaa kierrättävä MGU-H kauden kuudennesta voimayksiköstä. Romain Grosjean ei startannut kilpailuun lainkaan.


title: Singaporen Grand Prix 2016

text: Max Verstappen irtosi lähtöviivalta tahmeasti, ja hänen takaansa lähteneet kuljettajat joutuivat väistämään häntä. Carlos Sainz väisti Verstappenia, ja osui rinnalla olevaan Nico Hülkenbergiin, joka ei voinut väistää, koska toisella puolella häntä oli Daniil Kvjat. Hülkenberg pyörähti ja osui seinään keskeyttäen kilpailunsa. Valtteri Bottas joutui hidastamaan vauhtiaan, jottei törmäisi edellä oleviinsa, ja takana tullut Jenson Button törmäsi Bottakseen rikkoen oman etusiipensä ja Bottaksen vasemman takarenkaan. Kolareista ei jaettu rangaistuksia, ja turva-auto tuli radalle. Rosberg piti kärkipaikkansa ja häntä seurasi Ricciardo, Hamilton, Räikkönen ja viidenneksi noussut Fernando Alonso. Kuljettajat ajoivat varikkosuoran läpi pääsuoralla olevien hiilikuituosien välttämiseksi. Bottas joutui tulemaan ensimmäisellä kierroksella renkaidenvaihtoon, ja hänet päästettiin niukasi Sebastian Vettelin rinnalle varikkopysähdykseltään. Bottas ei saanut rangaistusta läheltäpititilanteestaan. Sainz joutui tulemaan suunniteltua aiemmin varikolle, koska kilpailun tuomaristo antoi hänelle musta-oranssin lipun. Esteban Ocon sai viiden sekunnin rangaistuksen turva-auton takana ohittamisesta.


title: Singaporen Grand Prix 2016

text: Turva-auto poistui radalta kahden kierroksen jälkeen. Kierroksella 33 Lewis Hamilton teki jarruvirheen, jonka seurauksena ajoi mutkan seitsemän leveäksi. Räikkönen hyödynsi Hamiltonin virheen ja nousi kolmanneksi. Viimeisillä varikkopysähdyksillä Hamilton onnistui ohittamaan Räikkösen kolmannen sijan takaisin. Nico Rosberg pysähtyi kerran muita kärkikuskeja vähemmän, jonka johdosta muut saivat Rosbergia viimeisillä stinteillään reilusti kiinni. Rosberg kuitenkin piti kärkipaikan hallussaan ruutulipulle saakka voittaen Singaporen GP:n 0,488 sekunnin marginaalilla ennen Daniel Ricciardoa. Lewis Hamilton ajoi kolmanneksi ja Kimi Räikkönen neljänneksi. Sebastian Vettel nousi viidenneksi. Valtteri Bottaksen kilpailu jäi kesken kierroksella 35 kolarivaurioiden myötä.


title: Malesian Grand Prix 2016

text: Malesian Grand Prix 2016 (virallisesti 2016 Formula 1 Petronas Malaysia Grand Prix) oli Formula 1 -kauden 16. osakilpailu. Kilpailu ajettiin 2. lokakuuta Sepang International Circuit -moottoriradalla Malesiassa.


title: Malesian Grand Prix 2016

text: Ensimmäisissa vapaissa harjoituksissa Renault’n Kevin Magnussenin auto syttyi palamaan varikolla ja hänen harjoitukset päättyivät jo session alkupuolella. Ulostulokierrokselta takaisin varikolle palaamassa olleella Magnussenilla oli autossaan polttoainevuoto, joka syttyi palamaan auton katteiden sisällä. Polttoainetta vuoti myös katteiden päälle, jotka syttyivät useaan kertaan ennen kuin palo saatiin lopullisesti sammutettua. Varikkosuoralla tapahtuneen tulipalon vuoksi harjoitukset keskeytettiin punaisilla lipuilla noin 15 minuutiksi.Williamsin Felipe Massa ei päässyt lämmittelykierrokselle teknisten ongelmien vuoksi, ja joutui näin ollen starttaamaan kilpailuun varikkosuoralta. Ensimmäisessä mutkassa Ferrarin Sebastian Vettel yritti ohittaa Red Bullin Max Verstappenia, jolloin heidän renkaansa osuivat toisiinsa, ja Vettel ajoi päin Mercedeksen Nico Rosbergia, joka pyörähti ensimmäisessä mutkassa. Vettel joutui keskeyttämään kilpailunsa ja sai seuraavaan osakilpailuun, Japaniin kolmen lähtöruudun rangaistuksen ja kaksi rangaistuspistettä. Myös Daniil Kvjat ja Kevin Magnussen osuivat ykkösmutkassa. Virtuaalinen turva-auto tuli radalle. Lewis Hamilton säilytti kärkipaikkansa ensimmäisellä kierroksella.


title: Malesian Grand Prix 2016

text: Virtuaalisen turva-auton poistuttua viidenneksi pudonnut Verstappen ohitti Kimi Räikkösen sekä Sergio Pérezin nousten kolmanneksi. Kierroksella 4 Räikkönen ohitti myös Pérezin. Romain Grosjean joutui keskeyttämään kierroksella 8 jarrujen petettyä. Sen seurauksena virtuaalinen turva-auto tuli jälleen radalle, ja muun muassa kolmantena ajanut Max Verstappen tuli varikolle. Kärkikaksikko Lewis Hamilton ja Kimi Räikkönen sekä Valtteri Bottas pysyivät radalla.


title: Malesian Grand Prix 2016

text: Kierroksella 21 Lewis Hamilton ja Kimi Räikkönen tulivat varikolle. Molemmat ottivat kovat renkaat alleen. Seuraavalla kierroksella myös Daniel Ricciardo teki varikkopysähdyksensä. Ensimmäisten pysähdysten myötä Verstappen oli noussut kilpailun kärkeen, Hamilton pudonnut toiseksi, Daniel Ricciardo oli kolmantena ja Kimi Räikkönen neljäntenä. Nico Rosberg oli noussut viidenneksi Kimi Räikkösen iholle, hänen tehtyään niin ikään varikkopysähdys virtuaalisen turva-auton aikana. Verstappen pysähtyi toistamiseen kierroksella 27 ottaen myös kovat renkaat alleen. Valtteri Bottas teki ainoan varikkopysähdyksenä kierroksella 29.


title: Malesian Grand Prix 2016

text: Nico Rosberg pysähtyi toistamiseen kierroksella 32 ottaen kovat renkaat alleen. Seuraavalta kierrokselta Kimi Räikkönen pysähtyi ja palasi radalle Rosbergin edelle. Kierroksella 38 Rosberg ohitti Räikkösen radan toisessa mutkassa, jolloin autot osuvat toisiinsa. Rosberg sai kolarin aiheuttamisesta 10 sekunnin aikarangaistuksen. Kierroksen 41 alussa Lewis Hamiltonin auton moottori hajosi kärkipaikalta, ja Hamilton joutui keskeyttämään. Virtuaalinen turva-auto tuli kolmannen kerran radalle. Samalla kierroksella Esteban Gutiérrezin vasen etupyörä irtosi ja hän joutui keskeyttämään kilpailunsa. Red Bull -kuljettajat tulivat VSC:n aikana tekemään varikkopysähdykset.


title: Malesian Grand Prix 2016

text: Daniel Ricciardo voitti Malesian GP:n. Voitto oli Ricciardon uran neljäs. Max Verstappen oli toinen ja varmisti Red Bullin kaksoisvoiton, ensimmäisen sitten Brasilian GP:n 2013. Nico Rosberg oli aikarangaistuksestaan huolimatta kolmas. Kimi Räikkönen ajoi neljänneksi ja Valtteri Bottas viidenneksi.


title: Japanin Grand Prix 2016

text: Japanin Grand Prix 2016 oli Formula 1 -sarjan 17. osakilpailu kaudella 2016, joka ajettiin 9. lokakuuta Suzuka Circuit -moottoriradalla.


title: Japanin Grand Prix 2016

text: Nico Rosberg lähti paalupaikalta kilpailuun ja piti paikkansa startissa. Lewis Hamilton putosi toisesta ruudusta kahdeksanneksi saatuaan huonon startin. Max Verstappen nousi toiseksi, Sergio Pérez kolmanneksi, Daniel Ricciardo neljänneksi ja Sebastian Vettel viidenneksi lähdettyään ruudusta kuusi lähtöruuturangaistuksensa takia. Kimi Räikkönen oli aika-ajojen kolmas, mutta sai viiden lähtöruudun rangaistuksen vaihdelaatikon vaihtamisesta. Räikkönen nousi startissa seitsemänneksi.


title: Japanin Grand Prix 2016

text: Sebastian Vettel ohitti ensimmäisellä kierroksella Daniel Ricciardon nousten neljänneksi. Kierroksella 3 Vettel ohitti pääsuoralla Sergio Pérezin. Ensimmäisten varikkopysähdysten jälkeen järjestys oli Rosberg-Verstappen-Vettel-Ricciardo-Hamilton-Räikkönen. Lewis Hamilton kuitenkin ohitti Ricciardon, niin kuin Räikkönenkin. Williamsit pysähtyivät ainoastaan kerran; Valtteri Bottaksen oikean etupyörän kanssa oli vaikeuksia, jonka myötä Bottas menetti sijoituksensa tallikaverilleen Felipe Massalle.


title: Japanin Grand Prix 2016

text: Lewis Hamilton onnistui toisella pysähdyksellään ohittamaan myös Sebastian Vettelin ja nousi kolmanneksi. Vettel otti muista kärkimiehistä poiketen alleen pehmeät renkaat viimeiselle stintilleen. Toiseksi viimeisellä kierroksella Hamilton yritti ohittaa Verstappenia mutkassa 16, mutta ajoi mutkan suoraksi, ja menetti mahdollisuutensa toiseen sijaan. Nico Rosberg voitti osakilpailun, Max Verstappen oli toinen ja Lewis Hamilton kolmas. Kimi Räikkönen oli viides ja Valtteri Bottas kymmenes. Kuudetta kertaa Formula 1 -historiassa kaikki kilpailuun lähteneet kuljettajat ajoivat kilpailun maaliin asti. Voitto jäi Nico Rosbergin uran viimeiseksi.


title: Yhdysvaltain Grand Prix 2016

text: Yhdysvaltain Grand Prix 2016 oli Formula 1 -sarjan 18. osakilpailu kaudella . Kilpailu ajettiin 23. lokakuuta Texasin pääkaupungissa Austinissa Circuit of the Americas -moottoriradalla.


title: Yhdysvaltain Grand Prix 2016

text: Paalupaikkamies Lewis Hamilton piti kärkipaikkansa lähdössä. Kolmannesta ruudusta startannut Red Bullin Daniel Ricciardo nousi toiseksi ohi Nico Rosbergin. Kimi Räikkönen nousi neljänneksi ohi Max Verstappenista. Ensimmäisessä mutkassa Nico Hülkenberg osui Sebastian Vettelin- ja Valtteri Bottaksen takarenkaisiin. Bottas kärsi ensimmäisellä kierroksella rengasrikon ja Hülkenberg keskeytti kilpailun.


title: Yhdysvaltain Grand Prix 2016

text: Kärkimiehistä ainoastaan Mercedekset ja Max Verstappen lähtivät kilpailuun pehmeillä renkailla, kun taas muut lähtivät superpehmeillä. Kilpailu ajettiin läpi pääasiassa kahden ja kolmen varikkopysähdyksen taktiikoilla. Max Verstappenin tullessa toiselle varikkopysähdykselleen kierroksella 27 mekaanikot eivät olleet valmiina odottamassa Verstappenia kommunikaatiovirheen vuoksi. Pari kierrosta myöhemmin Verstappenin auto hajosi ja hän joutui keskeyttämään kilpailunsa radan varteen, minkä seurauksena virtuaalinen turva-auto (VSC) tuli radalle.


title: Yhdysvaltain Grand Prix 2016

text: Virtuaalisen turva-auton takana muun muassa Mercedekset ja Sebastian Vettel tekivät viimeiset varikkopysähdyksensä. Nico Rosberg ohitti VSC:n ansiosta Daniel Ricciardon nousten kilpailussa toiseksi. Kimi Räikkönen tuli kierroksella 39 varikolle. Hänen renkaansa ei ollut kunnolla kiinni, kun hän lähti varikkoruudustaan ja joutui pysäyttämään autonsa radan varteen. Räikkönen perutti autonsa takaisin varikolle, joutuen keskeyttämään kilpailunsa. Ferrarille langetettiin 5000 euron sakot vaaratilanteen aiheuttamisesta.


title: Yhdysvaltain Grand Prix 2016

text: Kilpailun voittoon ajoi Lewis Hamilton. Toiseksi ajoi Nico Rosberg ja kolmanneksi Daniel Ricciardo. Sebastian Vettel oli neljäs. Fernando Alonso ajoi viidenneksi otettuaan kontaktia Felipe Massan kanssa kilpailun lopussa, jonka myötä Massa kärsi rengasrikon ja oli maalissa seitsemäs. Carlos Sainz oli kuudes. Valtteri Bottas oli maalissa 16:s.


title: Meksikon Grand Prix 2016

text: Meksikon Grand Prix 2016 oli Formula 1 -sarjan 19. osakilpailu kaudella . Kilpailu ajettiin 30. lokakuuta Autódromo Hermanos Rodríguezin moottoriradalla Méxicossa Meksikossa.


title: Meksikon Grand Prix 2016

text: Paalupaikalta lähtenyt Lewis Hamilton lukkojarrutti ensimmäiseen mutkaan mentäessä ja joutui ajamaan mutkan suoraksi. Max Verstappen painoi Nico Rosbergin ulos radalta ensimmäisessä mutkassa, jonka seurauksena Rosberg oikaisi, mutta piti toisen sijansa. Taaempana Esteban Gutiérrez osui Pascal Wehrleiniin, joka törmäsi tämän jälkeen Marcus Ericssonin autoon. Wehrlein joutui keskeyttämään kilpailunsa ja turva-auto tuli radalle. Carlos Sainz sai 5 sekunnin aikarangaistuksen työnnettyään Fernando Alonson ulos radalta ensimmäisellä kierroksella.


title: Meksikon Grand Prix 2016

text: Muun muassa Daniel Ricciardo tuli jo ensimmäisellä kierroksella renkaidenvaihtoon. Turva-auton poistuttua radalta kilpailu jatkui. Felipe Massan taakse startissa pudonnut Sebastian Vettel yritti ohittaa Massaa, muttei onnistunut siinä, ennen kuin Massa ajoi varikkopysähdykselleen. Varikkopysähdyksen jälkeen Valtteri Bottas ohitti Massan. Sergio Pérez yritti myös ohitusta Massasta ykkösmutkaan, mutta ajoi mutkan pitkäksi, jolloin Massa ohitti Pérezin uudelleen. Daniil Kvjat sai 5 sekunnin aikarangaistuksen ohitettuaan Romain Grosjeanin rataviivojen ulkopuolelta.


title: Meksikon Grand Prix 2016

text: Suurin osa kuljettajista pysähtyi vain kerran. Daniel Ricciardo pysähtyi kahdesti, tullen vielä kierroksella 50 varikolle. Kierroksella 67 Kimi Räikkönen ohitti Nico Hülkenbergin, joka pyörähti yrittäessään estää Räikkösen ohitusta. Seuraavalla kierroksella Sebastian Vettel haastoi Max Verstappenia kolmannesta sijasta. Verstappen ajoi ensimmäisen mutkan leveäksi, kun Vettel lähti hakemaan hänestä ohitusta. Verstappen ei päästänyt Vetteliä ohitseen ja sai kilpailun jälkeen 5 sekunnin aikarangaistuksen.


title: Meksikon Grand Prix 2016

text: Kierroksella 70 Daniel Ricciardo ajoi tuoreimmilla renkailla Vettelin ja Verstappenin kiinni. Ricciardo yritti ohitusta Vettelistä mutkaan neljä, mutta Vettel esti ohitusyrityksen vaihtaen ajolinjaansa jarruttaessa. Vettel sai kilpailun jälkeen 10 sekunnin aikarangaistuksen sekä kaksi rangaistuspistettä.


title: Meksikon Grand Prix 2016

text: Meksikon GP:n voittoon ajoi Lewis Hamilton ja toiseksi Nico Rosberg. Verstappen ajoi maaliin kolmantena, Vettel neljäntenä ja Ricciardo viidentenä, mutta rangaistusten myötä Ricciardo nousi kolmanneksi, Verstappen tippui neljänneksi ja Vettel viidenneksi. Kimi Räikkönen oli kuudes ja Valtteri Bottas kahdeksas.


title: Brasilian Grand Prix 2016

text: Brasilian Grand Prix 2016 oli Formula 1 -sarjan 20. osakilpailu kaudella . Kilpailu ajettiin 13. marraskuuta Autódromo José Carlos Pacen -moottoriradalla São Paulossa Brasiliassa.


title: Brasilian Grand Prix 2016

text: Romain Grosjean ajoi seinään ennen kilpailun alkua jouduttuaan vesiliirtoon. Hän ei osallistunut kilpailuun. Kilpailu alkoi turva-auton perästä rankkasateen vuoksi. Seitsemän ajetun kierroksen jälkeen turva-auto poistui radalta. Max Verstappen ohitti Kimi Räikkösen heti uusintalähdössä ja nousi kilpailussa kolmanneksi, Mercedesten johtaessa kilpailua. Felipe Massa sai 5 sekunnin aikarangaistuksen ohittaessaan ennen varikkoviivaa, uusintalähdössä.


title: Brasilian Grand Prix 2016

text: Marcus Ericsson ajoi seinään pääsuoralle tultaessa, kierroksella 12. Turva-auto tuli radalle. Ericsson oli vaihtanut sadekelinrenkaat välikelinrenkaisiin ennen ulosajoaan. Muun muassa Mercedes-kuljettajat ja Kimi Räikkönen jatkoivat sadekelinrenkailla radalla. Daniel Ricciardo teki turva-auton perässä varikkopysähdyksen ja sai 5 sekunnin aikasakon. Yhdeksäntoista ajetun kierroksen jälkeen turva-auto kaartoi varikolle. Uusintalähdössä Räikkönen menetti autonsa hallinnan pääsuoralla ja törmäsi seinään. Kilpailu keskeytettiin punaisella lipulla.


title: Brasilian Grand Prix 2016

text: Kilpailu jatkui turva-auton perässä, mutta keskeytettiin muutaman kierroksen jälkeen uudestaan punaisella lipulla rankkasateen vuoksi. Kierroksella 32 kilpailu jatkui normaalisti lentävällä lähdöllä. Uusintalähdössä mutkassa kolme Max Verstappen ohitti ulkokautta Nico Rosbergin nousten toiseksi. Felipe Massa ajoi kierroksella 47 seinään samassa paikassa kuin Ericsson. Samassa paikassa spinnasi -tai puolispinnasi kilpailun aikana myös muun muassa Max Verstappen, Nico Rosberg, Sebastian Vettel ja Fernando Alonso. Turva-auto tuli uudestaan radalle Massan kolarin myötä ja Max Verstappen tuli renkaiden vaihtoon sijalta kaksi.


title: Brasilian Grand Prix 2016

text: Lewis Hamilton voitti Brasilian GP:n. Nico Rosberg ajoi toiseksi ja Max Verstappen kolmanneksi. Felipe Nasr ajoi kotikilpailussaan yhdeksänneksi saavuttaen Sauberin -sekä hänen itsensä kauden ainoat pisteet. Valtteri Bottas oli 11:s.


title: Acquiesce

text: ”Acquiesce” on englantilaisen rock-yhtye Oasiksen kappale, jonka on säveltanyt ja sanoittanut Noel Gallagher. Kappale julkaistiin alun perin yhtyeen ensimmäisen Britanniassa julkaistun singlen ”Some Might Say” B-puolena huhtikuussa 1995. Se ilmestyi myöhemmin kokoelmalevyllä "The Masterplan" vuonna 1998.


title: Abu Dhabin Grand Prix 2016

text: Abu Dhabin Grand Prix 2016 oli Formula 1 -kauden 2016 viimeinen osakilpailu. Kilpailu ajettiin 27. marraskuuta Yas Marinan moottoriradalla Abu Dhabissa.


title: Abu Dhabin Grand Prix 2016

text: Lewis Hamilton piti startissa kärkipaikkansa. Nico Rosberg oli toisena ja Kimi Räikkönen onnistui ohittamaan Daniel Ricciardon ensimmäiseen mutkaan ja nousi kolmanneksi. Max Verstappen osui Nico Hülkenbergin autoon ensimmäisessä mutkassa ja pyörähti tämän seurauksena.


title: Abu Dhabin Grand Prix 2016

text: Kierroksella 2 Valtteri Bottas ohitti Felipe Massan, mutta Bottas joutui keskeyttämään kilpailunsa muutaman ajetun kierroksen jälkeen. Jenson Buttonin kilpailu päättyi eturipustuksen hajottua kanttikiven ylityksessä kierroksella 12. Max Verstappen pysähtyi ainoan kerran kierroksella 21, ollen tätä ennen kilpailussa toisena, Nico Robergin edellä. Rosberg onnistui ennen Verstappenin pysähdystä ohittamaan hänet radalla. Jolyon Palmer törmäsi Carlos Sainziin kierroksella 42. Palmer sai 5 sekunnin aikarangaistuksen kolarin aiheuttamisesta.


title: Abu Dhabin Grand Prix 2016

text: Verstappenista poiketen, muut kärkikuljettajat pysähtyivät kahdesti, joista viimeisenä Sebastian Vettel kierroksella 39, kilpailun kärkipaikalta. Vettel nousi sijalta kuusi lopulta kolmanneksi haastamaan kakkospaikalla ajanutta Nico Rosbergia. Lewis Hamilton hidasteli tarkoituksella Rosbergia viimeisillä kierroksilla, jotta Vettel ja neljäntenä ollut Verstappen onnistuisivat ohittamaan Rosbergin. Jos näin olisi tapahtunut Hamilton olisi voittanut maailmanmestaruuden.


title: Abu Dhabin Grand Prix 2016

text: Lewis Hamilton voitti kauden viimeisen osakilpailun. Nico Rosberg ajoi maaliin toisena voittaen Formula 1 -maailmanmestaruuden viiden pisteen erolla Hamiltoniin. Sebastian Vettel oli kolmas, Max Verstappen neljäs, Daniel Ricciardo viides ja Kimi Räikkönen kuudes.


title: Piano, rumpu ja kukka

text: Piano, rumpu ja kukka on vuonna 1984 ilmestynyt 22-Pistepirkon esikoisalbumi. Yhtyeen muusta tuotannosta poiketen se on suomenkielinen ja edustaa tyyliltään samaa minimalistista linjaa, jolla 22-Pistepirkko voitti Rockin SM-kilpailut vuonna 1982. Albumi julkaistiin uudelleen CD-muodossa vuonna 1995.


title: Mustapää (akne)

text: Mustapäät tai ihomadot ovat iholla esiintyviä tukkeutuneita talirauhasia.


title: Mustapää (akne)

text: Talirauhasen tukkivaa sarveistulppaa sanotaan "komedoksi". Komedo muodostuu talirauhasen tiehyen sarveissoluista ja talista. Aluksi komedo on väritön, pieni kohouma talirauhasen aukon kohdalla. Silloin sitä kutsutaan sulkeutuneeksi komedoksi, "valkopääksi". Kasvaessaan se muuttuu tummaksi ja näkyväksi. Tukkeutunutta talirauhasta sanotaan ihomadoksi tai mustapääksi. Tumma väri ei ole likaa vaan elimistön itse tuottamaa väriä.


title: Itämeren laivaston jäämarssi

text: Itämeren laivaston jäämarssiksi () kutsutaan ensimmäisen maailmansodan aikana kevättalvella 1918 tapahtunutta Venäjän Itämeren laivaston Tallinnan ja Helsingin laivastoasemien alusten ja miehistön siirtoa Kronstadtin merilinnoitukseen. Umpeen jäätyneen Suomenlahden halki siirrettiin yhteensä 236 erilaista alusta. Operaatio aloitettiin helmikuussa, jolloin noin 50 alusta purjehdittiin Tallinnasta Helsinkiin ja sieltä edelleen maalis–huhtikuussa kolmessa ryhmässä Kronstadtiin yhdessä Helsinkiin sijoitettujen venäläisalusten kanssa. Samaan aikaan oli käynnissä myös Suomen sisällissota.


title: Itämeren laivaston jäämarssi

text: Operaation taustalla olivat Neuvosto-Venäjän ja Saksan välille joulukuussa 1917 syntynyt aselepo sekä myöhemmin maaliskuussa 1918 solmittu Brest-Litovskin rauha. Kahden kuukauden pituisen aselevon rauettua saksalaiset ilmoittivat aloittavansa sotatoimet Venäjää vastaan 18. helmikuuta 1918. Kansankomissaarien neuvosto antoi tämän vuoksi 16. helmikuuta määräyksen siirtää kaikki Tallinnaan sijoitetut Itämeren laivaston alukset Helsinkiin pois lähestyvien saksalaisjoukkojen tieltä. Tämän jälkeen Brest-Litovskissa 3. maaliskuuta solmitussa rauhansopimuksessa Venäjä määrättiin siirtämään laivastonsa pois Suomesta tai riisumaan se aseista.


title: Itämeren laivaston jäämarssi

text: Ensimmäinen alusten siirto käynnistyi 19. helmikuuta, jolloin Tallinnasta lähti yksittäisiä aluksia Helsinkiä kohti. Vaikean jäätilanteen vuoksi varsinainen saattue pääsi kuitenkin matkaan vasta 22. helmikuuta jäänmurtajien "Jermak" ja "Volynetš" avustamina. Helsinkiin evakuoitiin yhteensä noin 50 alusta, joista tärkeimpiä olivat risteilijät ja sukellusveneet. Lähtiessään venäläiset tuhosivat useita kaupunkia suojanneita rannikkopattereita, jonka jälkeen Tallinna joutui lopulta saksalaisten haltuun 25. helmikuuta.


title: Itämeren laivaston jäämarssi

text: Maaliskuun 3. päivänä allekirjoitetun Brest-Litovskin rauhansopimuksen mukaiset siirot aloitettiin reilua viikkoa myöhemmin 12. maaliskuuta. Niitä johti hajotetun Tsentrobaltin tilalle luotu Itämeren laivaston komissaarien neuvosto yhdessä amiraali Aleksandr Vladímirovitš Razvosovin kanssa, jota pian seurasi kyvykkäämpänä pidetty amiraali Aleksei Mihailovitš Štšastnoi.


title: Itämeren laivaston jäämarssi

text: Ensimmäiseen siirrettävään ryhmään kuului neljä taistelulaivaa sekä kolme risteilijää, jotka lähtivät Helsingistä "Jermakin" ja "Volynetšin" avustamina. Navakan tuulen ja paksun jään vaikeuttama matkanteko oli hidasta, alukset joutuivat pysähtymään yöksi, jonka jälkeen ne piti aina irrottaa jäästä. Lisäksi saattuetta uhkasivat valkoisten hieman aikaisemmin valtaamien Suursaaren, Lavansaaren ja Tytärsaaren rannikkotykit. Alukset pääsivät lopulta perille 180 merimailin päässä sijainneeseen Kronstadtiin 17. maaliskuuta, josta kaksi risteilijää jatkoi matkaansa edelleen kohti Pietaria.


title: Itämeren laivaston jäämarssi

text: Toinen alusryhmä lähti matkaan vasta kolmen viikon kuluttua 5. huhtikuuta. Siihen kuului kolme taistelulaivaa, kaksi risteilijää sekä kolme Bars-luokan sukellusvenettä, kolmen heikkotehoisen jäänmurtajan avustamana. "Jermak" lähti Kronstadista saattuetta vastaan, mutta joutui kuitenkin palaamaan takaisin, kun sitä alettiin tulittamaan Lavasaaresta sekä valkoisten saksalaisille luovuttamasta jäänmurtaja "Tarmosta". Tämän jälkeen "Jermak" sai seurakseen panssariristeilijä "Rurikin" ja se pääsi lopulta avustamaan saattuetta Suursaaren edustalla. Kronstadtiin alukset saapuivat 10. huhtikuuta, lukuun ottamatta Harmajan majakan luona jäihin juuttunutta sukellusvene "Rysia", joka joutui palaamaan Helsinkiin.


title: Itämeren laivaston jäämarssi

text: Kolmas alusryhmä lähti matkaan 7.–12. huhtikuuta välisenä aikana. Siihen kuului kaikkiaan 167 alusta, joita avusti viisi jäänmurtajaa. Viimeisten laivojen poistuessa Helsingistä, käytiin jo taisteluita saksalaisten ja kaupunkia puolustavien punaisten välillä. Saattueeseen kuului muun muassa kymmenen Bars-luokan sukellusvenettä, kuusi torpedovenettä, kaksi miinanraivaajaa sekä miina- ja vartioaluslaivueet kuljetusaluksineen. Harmajan majakan luona ne kohtasivat Helsingin valtaukseen matkalla olleen amiraali Hugo Meurerin komentaman saksalaisen laivasto-osaston Sonderverband Ostseen.


title: Itämeren laivaston jäämarssi

text: Talvisten olosuhteiden ohella operaatiota haittasi myös laivaston miehistövaje, pahimmillaan sadan hengen vahvuudesta oli aluksilla vain hieman toistakymmentä miestä. Pietarista saapui Helsinkiin noin 500 merimiehen ryhmä, joka oli alun perin tarkoitettu Venäjän kauppalaivaston käyttöön, mutta merimiehiä määrättiin myös Itämeren laivaston aluksiin.


title: Itämeren laivaston jäämarssi

text: Kolmannen saattueen alukset saapuivat Kronstadtiin 16.–20. huhtikuuta, jonka jälkeen Helsinkiin oli vielä jäänyt noin 80 Itämeren laivaston alusta. Osa niistä joutui saksalaisten ja myöhemmin suomalaisten haltuun. Joukossa oli muun muassa koululaivana toiminut risteilijä "Pamjat Azova". Aluksia koskevan kiistan vuoksi valkoiset vangitsivat venäläisen laivastokomissaari Boris Žemtšužinin ja ampuivat hänet Suomenlinnassa 9. toukokuuta. Lopulta viimeiset venäläisalukset pääsivät lähtemään 28. toukokuuta, kun Neuvosto-Venäjä oli sitä ennen ilmoittanut, ettei se täytä rauhansopimuksen miinanraivausta koskevaa kohtaa, elleivät saksalaiset luovuta Helsinkiin jääneitä laivoja.


title: Itämeren laivaston jäämarssi

text: Venäläiset joutuivat tuhoamaan neljä Hangossa ollutta Holland 9 -luokan sukellusvenettään, kun niitä ei jäätilanteen vuoksi pystytty siirtämään pois ennen saksalaisten 3. huhtikuuta tekemää maihinnousua. Upotetut sukellusveneet olivat "AG 11", "AG 12", "AG 15" ja "AG 16".


title: Itämeren laivaston jäämarssi

text: Venäläisalusten lisäksi Helsingissä oli kapteeni Francis Cromien komentama brittiläinen sukellusvenelaivue, joka oli lähetetty Venäjän avuksi vuonna 1915. Siihen kuului seitsemän E-luokan sukellusvenettä sekä yhteysalus "HMS Amsterdam". Jääolosuhteiden vuoksi britit eivät pystyneet siirtämään niitä Kronstadtiin ja sukellusveneet upotettiin noin 1,5 merimailin päähän Harmajan majakan eteläpuolelle vajaan 30 metrin syvyyteen.


title: Yrittäjän päivä

text: Yrittäjän päivä on 5. syyskuuta vietettävä tapahtuma. Sitä on vietetty Suomessa 1990-luvulta lähtien, ja päivän vietto on laajentunut valtakunnalliseksi tapahtumaksi. Vuonna 2008 Helsingin yliopisto katsoi päivän olevan kyllin vakiintunut ja päätti merkitä sen Yliopiston almanakkaan vuodesta 2010 alkaen. Yrittäjän päivä ei ole liputuspäivä.


title: Kristina Riska

text: Kristina Riska (s. 16. tammikuuta 1960 Helsinki) on keramiikkataiteilija, joka työskentelee Arabian Taideosastoyhdistyksen tiloissa Helsingin Arabiassa. Hänen puolisonsa vuodesta 1986 on arkkitehti Kimmo Friman (s. 1956).


title: Kristina Riska

text: Riska opiskeli 1979–1984 Taideteollisessa Korkeakoulussa Kyllikki Salmenhaaran oppilaana. Valmistumisen jälkeen 1985 Riska toimi ensin Minni Lukanderin assistenttina ja sitten tanskalaisen Bente Hansenin ateljeessa harjoittelijana.


title: Kristina Riska

text: 1986–1987 Riska oli vierailevana taiteilijana Arabian Taideosastolla. Riska on ollut alusta asti vahvasti suuntautunut taidekeramiikkaan ja hänen ominaislaatunsa taiteilijana nousi esiin jo näyttelyssä ’Hauras aika’ Arabian galleriassa keväällä 1987. Esillä oli käsin rakennettuja korkeita ja ohuenohuita ruukkuja, jotka installoituna lähinnä toivat mieleen puiden rungot. Poikkeuksellinen mittasuhdemaailma, hauraus ja pintojen matta hehku ovat siitä asti olleet Riskan keramiikalle ominaisia.


title: Kristina Riska

text: Vuonna 1991 hän esitteli 15 metrisen Meandra-teoksen, josta hän itse toteaa: ”teos vapautti minut astiamuodosta, joka mahdollisti uudenlaisen lähestymistavan keramiikan muotoiluun.” Tuon jälkeen Riskan teoksissa oli paljon yhtymäkohtia arkkitehtuuriin – ne rakentuivat osista ja loivat tiloja, joissa valoilla ja varjoilla oli suuri osuus.


title: Kristina Riska

text: Vuodesta 1993 Riska on työskennellyt vakinaisesti Arabian taideosastolla, ja sen myötä osallistunut myös Hackmanin Pro Arte -kokoelman kartuttamiseen. Vuonna 1996 ilmestyi hänen Loru-vatinsa. Yhdessä keramiikkataiteilija Kati Tuominen-Niittylän kanssa he suunnittelivat Hackmanista Iittalaksi muuttuneelle yritykselle suositun Koko-astiasarjan vuonna 2005. Samana vuonna he yhdessä kuvanveistäjä ja keraamikko Pekka Paikkarin kanssa toteuttivat Gekko-teoksen Kampin keskukseen Helsinkiin.


title: Kristina Riska

text: Riskan muotokieli taiteilijana on muuttunut yhä elastisemmaksi – mutta hänen värimaailmansa on pysynyt koko ajan niukkana käsittäen valkoisen ja mustan lisäksi harmaan ja ruskean sävyjä.


title: Saanko esitellä: Joe Black

text: Saanko esitellä: Joe Black on vuonna 1998 ensi-iltansa saanut yhdysvaltalainen romanttinen elokuva, jonka on ohjannut Martin Brest.


title: Saanko esitellä: Joe Black

text: Ikääntyneen mediamiljonääri Bill Parrishin kotiin saapuu eräänä päivänä salaperäinen mies Joe Black. Hän kertoo miljonäärille olevansa itse Kuolema. Vierailun edetessä Black ihastuu tyttäreen Susan Parrishiin.


title: Saanko esitellä: Joe Black

text: Elokuva on saanut kriitikoilta sekalaisen vastaanoton. Sillä kriitikoiden arvosteluja yhteen kokoavalla Rotten Tomatoes -sivustolla on 51 % -arvosana, joka perustuu 37 arvosteluun.


title: Jalkapallon Suomen Cup 1973

text:
Jalkapallon Suomen Cup 1973 oli cupin 19. järjestämisvuosi. Kilpailuun osallistui 250 joukkuetta, joukkueet jakautuivat sarjoittain seuraavasti: Mestaruussarja 11, I divisioona 11, II divisioona 28, III divisioona 71, IV divisioona 101 ja muut 28. Ensimmäisen ja toisen sarjatason joukkueet pääsivät suoraan varsinaiselle kierrokselle.
Loppuotteluun selvisivät Lahden Reipas ja Seinäjoen Palloseura, ja se pelattiin Helsingin Olympiastadionilla. Ottelua seurasi 2846 maksanutta katsojaa ja sen voitti Reipas 1-0.Cup-mestarit: Harri Holli, Pekka Kosonen, Mikko Kautonen, Erkki Lehtinen, Markku Repo, Urho Partanen, Timo Kautonen, Raimo Hukka, Pertti Jantunen, Olavi Litmanen, Jouko Kataja, Jorma Salonen ja Juhani Peltomaa


title: Pauli Jalassola

text: Pauli Johannes Jalassola (vuoteen 1935 Jakobsson, 23. lokakuuta 1916 Tampere – 28. tammikuuta 2003 Helsinki) oli insinööri ja teollisuusneuvos, joka teki elämäntyönsä kirjapainoalalla.


title: Pauli Jalassola

text: Hän kirjoitti ylioppilaaksi 1935 Tampereen yhteislyseosta ja valmistui insinööriksi 1943 Tampereen teknillisestä opistosta, pääaineena kemia. Valmistuttuaan hän aloitti Kuvateollisuus Oy:n teknisenä johtajana ja eteni toimitusjohtajaksi 1957. Vuonna 1964 hän siirtyi Yhteiskirjapaino Oy:n toimitusjohtajaksi.


title: Pauli Jalassola

text: Yhteiskirjapaino Oy oli perustettu 1912 osuustoiminnallisten keskusliikkeiden kirjapainoksi. Sen osakkaita olivat Pellervo-Seura, Henkivakuutusyhtiö Suomi, Keskusosuusliike Hankkija, Osuuskassojen keskuslainarahasto ja Valio. Yhteiskirjapainossa tehtiin ensisijaisesti osakkaiden painotöitä, joita oli niin paljon, että toiminta oli alusta asti kannattavaa. Töiden hankkimisesta ei aiheutunut kustannuksia, ja konehankinnat perustuivat tiedossa oleviin tarpeisiin. Yhteiskirjapainolla oli vuodesta 1919 oma painotalo Dagmarinkadulla Etu-Töölössä.


title: Pauli Jalassola

text: Jalassolan toimitusjohtajakaudella kirjapainon koneisto ja työmenetelmät uudistettiin kilpailukyvyn säilyttämiseksi. Yhtiö alkoi saada mainetta kauniilla painotuotteillaan. Myös ulkomailta, muun muassa Ruotsista ja Neuvostoliitosta alkoi tulla tilauksia. Vuonna 1975 yhtiön painama ratsastusurheilua käsittelevä teos sai Neuvostoliitossa kunniamaininnan työn korkeasta laadusta.


title: Pauli Jalassola

text: Jalassolaa arvostettiin kirjapainoalalla, ja hän sai monia luottamustoimia alan järjestöissä. Hän toimi muun muassa Graafisen Keskusliiton ja Graafisen Työnantajaliiton hallituksissa. Kielitaitoisena hän edusti usein Suomea graafisen alan kansainvälisissä tilaisuuksissa. Hän oli Vientiyhdistys Finnprintin, Oy Papyrus Ab:n ja Oy Foto-Set Ab:n hallitusten jäsen ja kuului myös Suomen Työnantajain Keskusliiton edustajistoon.


title: Pauli Jalassola

text: Hän sai teollisuusneuvoksen arvonimen 1977.


title: Pauli Jalassola

text: Sotien aikana hän toimi ilmatorjuntatehtävissä ja ansioitui Ilmatorjuntarykmentti 1:n patterin päällikkönä. Patteri hoiti ilmatorjuntaa Helsingin Lauttasaaressa ja nykyisen Tapiolan itäosassa Espoossa. Hän osallistui sodan jälkeen aktiivisesti maanpuolustustyöhön Helsingin Reserviupseerien ilmatorjuntakerhon johtotehtävissä. Hän oli sotilasarvoltaan kapteeni.


title: Pauli Jalassola

text: Yhteiskirjapaino Oy:n toiminta loppui 1980-luvun lopussa. Pauli Jalassola kuoli 2003. Hänet on haudattu Kulosaaren hautausmaalle.


title: Ystäväni avaruudesta

text: Ystäväni avaruudesta () on yhdysvaltalainen televisiosarja, jota ABC-kanava tuotti vuosina 1978–1982. Suomessa sarjaa esitti alun perin Mainostelevisio vuonna 1979. Sarjan päähenkilöt ovat kuvitteelliselta Ork-planeetalta kotoisin oleva avaruusolento Mork, jota näyttelee Robin Williams, ja Coloradossa asuva musiikkikaupan myyjä Mindy, jota näyttelee Pam Dawber. Robin Williams ei ollut tunnettu koomikko ennen kuin hän sai Morkin roolin. Morgan Fairchild näyttelee kolmessa sarjan ensimmäisen kauden jaksossa. Sarjan tapahtumat sijoittuvat Boulderin kaupunkiin Coloradoon, jossa Mork ystävystyy Mindyn kanssa ja muuttaa tämän luokse asumaan.


title: Ystäväni avaruudesta

text: Ystäväni avaruudesta on Onnen päivien "spin-off"-sarja. Mork esiintyi ensimmäisen kerran Onnen päivien viidennen tuotantokauden jaksossa vuonna 1978. Katsojat pitivät hahmoa niin hauskana, että Morkille päätettiin tehdä oma sarja. Ajallisesti Ystäväni avaruudesta sijoittuu kuitenkin 1970-luvun loppuun ja 1980-luvun alkuun, toisin kuin Onnen päivät, joka kertoo 1950-luvun nuorista.


title: Ystäväni avaruudesta

text: Morkin käyttämä tervehdys sarjassa oli ”Nano nano!”, yhdistettynä samantyyppiseen käsimerkkiin, jolla vulkanuslaiset tervehtivät Star Trekissä.


title: Ksenontrioksidi

text: Ksenontrioksidi (XeO) on ksenonin ja hapen muodostama epäorgaaninen molekyyliyhdiste. Yhdiste on yksi harvoista jalokaasuyhdisteistä.


title: Ksenontrioksidi

text: Ksenontrioksidi on väritöntä kiteistä ainetta, joka hajoaa räjähdysmäisesti hapeksi ja ksenoniksi kuumennettaessa yli huoneenlämpötilan. Kiteet koostuvat molekyyleistä, jotka ovat muodoltaan trigonaalisia pyramideja. Ksenonin ja hapen välinen sidospituus ksenontrioksidissa on 1,76 Å. Yhdiste on myös erittäin voimakas hapetin ja sytyttää monet orgaaniset aineet palamaan. Ksenontrioksidi liukenee hyvin veteen, mutta liuetessaan myös reagoi erityisesti hieman emäksisissä olosuhteissa ksenaatti-ioniksi. (HXeO). Tämä ioni disproportioituu helposti perksenaatti-ioneiksi (XeO) ja ksenoniksi. Ksenontrioksidin vesiliuokset ovat myös hyvin voimakkaita hapettimia, mutta reaktio on kohtalaisen hidas.


title: Ksenontrioksidi

text: Tyypillisin tapa valmistaa ksenontrioksidia on hydrolysoida kontrolloidusti veden avulla ksenonheksafluoridia, ksenontetrafluoridia tai ksenonoksifluoridia. Tämä voidaan suorittaa esimerkiksi johtamalla ksenonheksafluoridihuurua veteen typpivirran avulla. Reaktiossa muodostuu sivutuotteena vetyfluoridia, joka saostetaan magnesiumoksidin avulla magnesiumfluoridina ja suodatetaan pois. Tämän jälkeen vesi haihdutetaan pois, jolloin muodostuu kiteistä ksenontrioksidia.


title: Iryna Varvynets

text: Iryna Anatolijivna Varvynets (, s. 4. heinäkuuta 1992 Mohnatyn) on ukrainalainen ampumahiihtäjä. Varvynets on 162 senttimetriä pitkä ja painaa 58 kilogrammaa.


title: Iryna Varvynets

text: Varvynets debytoi maailmancupissa tammikuussa 2014 Anterselvan pikakilpailussa ollen 61:s. Ensimmäiset pisteensä hän saavutti tammikuussa 2015 Ruhpoldingin pikakilpailusta ollen 33:s. Ensimmäistä kertaa hän sijoittui kymmenen parhaan joukkoon helmikuussa 2015 Holmenkollenin normaalimatkalla ollen seitsemäs. Se on edelleen hänen paras maailmancupsijansa.


title: Iryna Varvynets

text: Varvynets on osallistunut olympialaisiin 2018 sekä kolmiin MM-kilpailuihin, ollen parhaimmillaan normaalimatkan yhdeksäs Holmenkollenilla vuonna 2016. EM-kilpailuista hänellä on kolme kultaa, kaksi hopeaa ja yksi pronssi sekä talviuniversiadeista yksi hopea ja yksi pronssi. Nuorten MM-kilpailuista Varvynets on saavuttanut kaksi hopeaa ja yhden pronssin ja nuorten EM-kilpailuista yhden kullan, yhden hopean ja yhden pronssin.


title: Ryan Crouser

text: Ryan Crouser (s. 18. joulukuuta 1992 Boring, Oregon) on yhdysvaltalainen kuulantyöntäjä ja kiekonheittäjä.


title: Ryan Crouser

text: Crouser saavutti kultaa uudella kisaennätyksellä vuoden 2009 alle 18-vuotiaiden MM-kilpailuista Italian Brixenistä. Samoissa kisoissa hän saavutti hopeaa kiekonheitosta. Crouser on heittänyt kiekkoa parhaimmillaan 63,90.


title: Ryan Crouser

text: Heinäkuussa 2016 Crouser voitti Yhdysvaltojen olympiakarsinnat ennätyksellään 22,11 m. Olympiakultaa hän voitti olympiaennätyksellä 22,52.


title: Ryan Crouser

text: 25. kesäkuuta 2017 Crouser työnsi Yhdysvaltain mestaruuskisoissa tuloksen 22,65 m. Työntö oli pisin sitten vuoden 2003 jolloin Kevin Toth työnsi 22,67 m. Kaikkien aikojen tilastossa Crouser nousi seitsemännelle sijalle.


title: Ryan Crouser

text: Kun lasketaan yhteen kaikki ulkoratakilpailuissa työnnetyt yli 22-metriset Crouserin edellä oli heinäkuussa 2017 enää DDR:n Ulf Timmermann. Timmermannilla 22 metrin ylityksiä ulkoradoilla on yhteensä 32 ja Crouserilla tuohon mennessä 24.


title: Ryan Crouser

text: Crouser sijoittui kuudenneksi Lontoon MM-kilpailuissa 2017.


title: Ryan Crouser

text: Crouserin isä Mitch kilpaili kuulantyönnössä ja kiekonheitossa, setä Brian kilpaili keihäänheitossa kesäolympialaisissa vuosina 1988 ja 1992, setä Dean kilpaili kuulantyönnössä ja kiekonheitossa ja serkku Sam keihäänheitossa.


title: Ryan Crouser

text: "10 parhaan tuloksen keskiarvo (paras työntö per kisa) 22,372 m."


title: Ryan Crouser

text:
Ulkoradoilla
Sisäradoilla


title: Lufuradomi

text: Lufuradomi on bentsodiatsepiinijohdannainen, joka muista bentsodiatsepiineista poiketen omaa analgeettisen (kipua lievittävän) vaikutuksen. Se on samankaltainen tifluadomin kanssa, mutta sitä ei ole koskaan markkinoitu lääketieteelliseen käyttöön.


title: AlphaGo

text: AlphaGo on Google DeepMindin kehittämä tietokoneohjelma, joka pelaa Go-lautapeliä. Lokakuussa 2015 siitä tuli ensimmäinen tietokone-go-ohjelma, joka on voittanut ammattilaispelaajan ilman tasoituskiviä täysikokoisella 19x19-pelilaudalla. Maaliskuussa 2016 se voitti kolme ensimmäistä peliä viiden pelin ottelussa Lee Sedolia vastaan ja siten koko ottelusarjan. Kokonaisuutena sarja päättyi lopulta 4-1. Kyseessä on ensimmäinen kerta, kun go-ohjelma on voittanut 9-dan-tasoisen ammattilaispelaajan ilman tasoituskiviä.


title: AlphaGo

text: AlphaGon algoritmi on yhdistelmä koneoppimisesta ja puuhausta sekä harjoittelusta ihmis- ja konepelaajia vastaan. Se käyttää Monte Carlon puuhakua, jota ohjaa ”arviointiverkko” () ja ”toimintamalliverkko” (). Toimintamalliverkko suosittelee erilaisia pelitapoja, joista seuraavia pelitilanteita arviointiverkko arvioi. Lopulta AlphaGo valitsee pelitavan, joka on sen simulaatiossa menestyksekkäin.


title: AlphaGo

text: AlphaGon Sedolin voittaneesta versiosta ei ole kerrottu kovinkaan paljoa julkisuudessa. Aalto-yliopiston tietotekniikan laitoksen apulaisprofessorin Tapani Raikon mukaan ohjelma oli vuotta aiemmin vahvan harrastajan tasolla, ja lokakuisenkin version Sedol olisi päihittänyt vielä helposti.


title: AlphaGo

text: AlphaGo pelasi eteläkorealaista 9-danin tasoista go-pelaajaa Lee Sedolia vastaan Soulissa Etelä-Koreassa viiden ottelun sarjan 9., 10., 12., 13. ja 15. maaliskuuta 2016. AlphaGo voitti peleistä neljä ja Lee Sedol yhden (neljännen). AlphaGon puolesta kivet sijoitti laudalle Aja Huang, joka on osa DeepMind-tiimiä ja itsekin 6-dan-tasoinen go-pelaaja. AlphaGon ohjelma ajettiin pilvessä Googlen palvelimilta Yhdysvalloista. Pelit pelattiin kiinalaisilla säännöillä 7,5 pisteen komilla, ja kummallakin pelaajalla oli kaksi tuntia aikaa miettiä siirtojaan sekä kolme 60 sekunnin byoyomi-aikajaksoa. Ottelusarjan voittaja sai palkinnoksi miljoona dollaria.


title: AlphaGo

text: Kolmannen pelin jälkeen Leen entinen valmentaja Kwon Kap-Yong sanoi, että AlphaGo pelasi johdonmukaisesti alusta loppuun, kun taas Lee, osoitti jonkin verran henkistä haavoittuvaisuutta. Toisaalta pelin asiantuntijoiden mukaan AlphaGo teki epätavallisia ja alkuun kyseenalaisia siirtoja, mutta joissa oli kuitenkin jälkeenpäin ajateltuna järkeä. Alkujaan odotettiin, ettei ohjelmasta olisi vastustusta Lee Sedolille. Myös DeepMindin perustajajäsen Denis Hassibis oli yllättynyt ohjelman voitosta.


title: Halatsepaami

text: Halatsepaami on bentsodiatsepiinijohdannainen lääkeaine, jota myydään tuotenimillä "Paxipam" Yhdysvalloissa, "Alapryl" Espanjassa, ja "Pacinone" Portugalissa.


title: Halatsepaami

text: Halatsepaamia käytetään ahdistuksen hoitoon.


title: Halatsepaami

text: Aineen sivuvaikutuksia ovat muun muassa uneliaisuus, hämmentynyt olotila, sekavuus ja sedaatio. Myös pahoinvointia ja suun kuivumista on lääkkeen käytön aikana raportoitu.


title: Halatsepaami

text: Lääke on jokseenkin hidasvaikutteinen, ja sen eliminaation puoliintumisaika on 14 tuntia. Huippuarvo veriplasmassa saavutetaan 1-3 tunnissa, ja aktiivisten metaboliittien (desmetyylidiatsepaami ja 3-hydroksihalatsepaami) huippuarvo saavutetaan 3-6 tunnissa. Halatsepaamin metabolia tapahtuu maksassa.


title: Halatsepaami

text: Halatsepaami poistuu kehosta munuaisten välityksellä virtsan mukana.


title: Heikki Porkola

text: Heikki Porkola (23. kesäkuuta 1941 Nilsiä – 9. maaliskuuta 2016 Oulu) oli suomalainen sarjakuvaneuvoksen arvonimen saanut Kemin kulttuurisihteeri. Hän toimi virassa 30 vuotta. Hän oli Kemin sarjakuvakeskuksen perustaja.


title: Heikki Porkola

text: Porkola sai vuonna 2006 Kemin sarjakuvakeskuksen myöntämän Lempi Grand Prix -palkinnon ansioistaan suomalaisen sarjakuvan edistäjänä. Hän toimi myös Kemin sarjakuvapäivien festivaalijohtajana.


title: Heikki Porkola

text: Oulussa viime vuotensa asunut Porkola oli kuollessaan 74-vuotias.


title: Arc’teryx

text: Arc’teryx on ulkoiluvaatteisiin ja -tuotteisiin keskittynyt yritys, joka perustettiin vuonna 1989 North Vancouverissa, Kanadassa, nimellä Rock Solid. Yritys vaihtoi nimekseen vuonna 1991 Arc’teryx. Uusi nimi ja logo viittaavat Archaeopteryx-liskolintuun ja sen tunnetuimpaan "Berliinin kappale" -fossiililöydökseen. Arc’teryx valmistaa vaatteita ja varusteita kiipeilyä, vaellusta, laskettelua, juoksua ja vapaa-aikaa varten. Yhtiöllä on myös LEAF (Law Enforcement and Armed Forces) -mallisto, joka on tarkoitettu armeijan ja poliisin käyttöön.


title: Arc’teryx

text: Laskettelutuotteita valmistava Salomon, joka oli tuolloin Adidaksen tytäryhtiö, osti Arc’teryxin vuonna 2001. Adidas myi Salomonin ja Arc’teryxin vuonna 2005 suomalaiselle Amer Sportsille. Arc’teryxin pääkonttori sijaitsee edelleen North Vancouverissa.


title: Hammassementti

text: Hammassementti on ohuesti kerrostunut, hampaan juuren dentiiniä peittävää kalkkeutunutta kudosta. Hammassementin tehtävänä on osaltaan tukea hammasta leuassa, pääasiallisesti toimimalla kiinnityspintana parodontaaliligamentin säikeille. Hammassementtiä tuottavat elimistön sementoblastit.


title: Friisian kuningaskunta

text: Friisian kuningaskunta oli vuosina 600–734 Alankomaiden alueella sijainnut kuningaskunta. Frankkien valtakunta valloitti alueen vuonna 734. Alue oli laajimmillaan vuosina 650–734.


title: Fluratsepaami

text: Fluratsepaami on bentsodiatsepiinijohdannainen lääkeaine. Sillä on ahdistusta poistava, kouristuksia estävä, sedatiivinen ja lihaksia relaksoiva vaikutus. Aineen aktiivisella metaboliitilla on pitkä eliminaation puoliintumisaika, ja tämän pitoisuuksia voi esiintyä veressä päiviä.


title: Fluratsepaami

text: Fluratsepaamia myydään "Dalmane" ja "Dalmadorm" -nimisinä lääkevalmisteina.


title: Fluratsepaami

text: Fluratsepaami patentoitiin vuonna 1963, ja se tuli Yhdysvalloissa markkinoille vuonna 1970.


title: Fluratsepaami

text: Fluratsepaamia käytetään lievästä keskivaikeaan unettomuuteen. Sitä voidaan käyttää, jos vaivaan liittyy nukahtamisvaikeuksia, heräilyä kesken unen tai unimäärä jää lyhyeksi.


title: Fluratsepaami

text: Aine on pitkävaikutteinen, ja sitä käytetään myös potilailla joilla on vaikeuksia pysyä unessa yön aikana. Bentsodiatsepiineja, kuten muitakin keskushermostoon vaikuttavia unilääkkeitä (esimerkiksi barbituraatit) tulisi käyttää ainoastaan tilapäisesti, ei säännöllisesti. Kyseisten lääkkeiden pitkäaikaiseen käyttöön liittyy voimakas riippuvuusriski, ja lopetettaessa lääkitys, unettomuus saattaa huomattavasti pahentua.


title: Fluratsepaami

text: Fluratsepaamin yleisiin haittavaikutuksiin kuuluu sekavuus, uneliaisuus, harkintakyvyn heikkeminen ja ataksia. Fluratsepaamia, kuten muitakin bentsodiatsepiineja, voidaan käyttää myös väärin humaltumistarkoituksessa. Lääkettä ei tulisi missään tapauksessa käyttää yhdessä alkoholin tai muiden keskushermostoon vaikuttavien aineiden kanssa. Tämä saattaa johtaa helposti voimakkaaseen lääkeriippuvuuteen, ja niiden sekakäyttö voi myös olla hengenvaarallista.


title: Fluratsepaami

text: Fluratsepaamia tulisikin käyttää ainoastaan lääkärin määräämän annostuksen puitteissa, ja on suositeltavaa ottaa lääke juuri ennen nukkumaanmenoa. Lääkettä käyttäneet potilaat saattavat myös aamulla herätessään tuntea olonsa tokkuraiseksi.


title: Fluratsepaami

text: Fluratsepaamin raskauskategoria on X, joka tarkoittaa käytännössä sitä että kyseistä lääkettä ei saa käyttää raskauden aikana missään tapauksessa.


Between Two Ferns with Zach Galifianakis on komediallinen keskusteluohjelma, jota juontaa yhdysvaltalainen koomikko Zach Galifianakis. Ohjelmaa esitetään internetin Funny or Die -komediasivustolla. Yhden jakson kesto on joitain minuutteja.


title: Between Two Ferns with Zach Galifianakis

text: Nettiohjelmassa Galifianakis istuttaa vieraansa kahden saniaisen väliin ja haastattelun lomassa irvailee ja tekee heistä pilaa – joskus myös vieraat Galifianakisista. Maaliskuussa 2014 ohjelmassa nähtiin vieraana presidentti Barack Obama, joka yritti lisätä nuorten tietoisuutta tekemästään terveydenhuoltouudistuksesta.


text: Ohjelma on palkittu kaksi kertaa televisioalan Emmy-gaalassa: vuonna 2014 se sai parhaan lyhyen viihdeohjelman palkinnon Obaman vierailtua ja vuonna 2015 Brad Pittin vierailtua ohjelmassa. Lisäksi se oli ehdokkaana vuonna 2013.


title: NEFA

text: NEFA on dissosiatiivinen ja hallusinogeeninen aine, joka on mieto NMDA-agonisti. Se on rakenteellisesti sukua fensyklidiinille. Kemikaali syntetisoitiin ensimmäisen kerran Parke Davisin laboratoriossa, joka kuuluu Pfizerin tytäryhtiöön.


title: Eidoméni

text:
Eidoméni (; myös "Idomeni", "Idomene") on Kreikan kylä, joka kuuluu hallinnollisesti Paionían kuntaan, Kilkíksen alueyksikköön ja Keski-Makedonian alueeseen. Aiemmin kylä kuului Axioúpolin kuntaan ja vuodesta 2011 lähtien Paionían kunnan Axioúpolin kunnallisyksikköön. Kylän väkiluku on 154 (vuonna 2011).
Eidoméni sijaitsee linnuntietä noin 65 kilometriä pohjoisluoteeseen Thessalonikista ja noin 34 kilometriä luoteeseen Kilkíksestä. Vuoteen 1926 saakka kylä tunnettiin nimellä "Séchovo(n)" (Σέχοβο(ν)). Kylä on aivan Kreikan ja Makedonian tasavallan rajalla. Kylän läpi kulkee Thessalonikista Belgradiin ja edelleen Keski-Eurooppaan kulkeva rautatie, ja kylä toimii sen raja-asemana. Maantien raja-asema sijaitsee noin kolme kilometriä idempänä Évzonoin Tsoliádesissa.


title: Eidoméni

text: Vuosina 2015–2016 Eidoménista tuli yksi Euroopan pakolaiskriisin polttopisteistä Makedonian suljettua rajan Turkin kautta Kreikkaan tulleilta ja eteenpäin Keski-Eurooppaan pyrkineiltä pakolaisilta, minkä seurauksena kylään syntyi Euroopan suurin pakolaisleiri.


title: Eidoméni

text: Eidoméni muodostaa myös laajemman kyläyhdyskunnan (Τοπική Κοινότητα Ειδομένης, "Topikí Koinótita Eidoménis"), johon kuuluvat varsinaisen Eidoménin kylän lisäksi kylät Chamiló ja Dogánis. Koko yhdyskunnan väkiluku on 309.


title: Évzonoi

text: Évzonoi (; myös "Évzoni") on Kreikan kylä, joka kuuluu hallinnollisesti Paionían kuntaan, Kilkíksen alueyksikköön ja Keski-Makedonian alueeseen. Aiemmin kylä kuului Polýkastron kuntaan ja vuodesta 2011 lähtien Paionían kunnan Polýkastron kunnallisyksikköön. Kylän väkiluku on 331 (vuonna 2011).


title: Évzonoi

text: Évzonoi sijaitsee linnuntietä noin 65 kilometriä pohjoisluoteeseen Thessalonikista ja noin 30 kilometriä luoteeseen Kilkíksestä. Vuoteen 1927 saakka kylän nimi oli "Matsíkovo" (Ματσίκοβο). Kylä on aivan Kreikan ja Makedonian tasavallan rajalla. Hieman kylästä pohjoiseen sijaitsee Tsoliádesin raja-asema, joka on päärajanylityspaikka Makedonian tasavallan ja Kreikan välillä. Sen läpi kulkee Thessalonikista Skopjeen kulkeva valtatie, joka on osa Eurooppatietä E75. Raja-asemaan päättyy Ateenasta tuleva tien osuus, A1-moottoritie. Rautatieliikenteen raja-asema sijaitsee noin kolme kilometriä lännempänä Eidoménissa.


title: Évzonoi

text: Évzonoi muodostaa myös laajemman kyläyhdyskunnan (Τοπική Κοινότητα Ευζώνων, "Topikí Koinótita Evzónon"), johon kuuluvat varsinaisen Évzonoin kylän sekä Tsoliádesin lisäksi kylät Metamórfosi ja Plataniá. Koko yhdyskunnan väkiluku on 919.


title: Kökkötraktori

text: Kökkötraktori on poliittinen sanonta, jonka toimittaja Ruben Stiller teki tunnetuksi nimittäessään vuonna 1993 Keskustapuoluetta edustanutta Yleisradion johtajaa Tapio Siikalaa ”keskustalaiseksi kökkötraktoriksi”.


title: Kökkötraktori

text: Yleisradion Radiomafialla työskennellyt Ruben Stiller käytti sanontaa ohjelmassaan vuonna 1993 kuultuaan, että Yleisradion Alue- ja uutistoiminnasta vastannut Tapio Siikala oli nousemassa koko Ylen radiotoiminnan johtajaksi yhtiön vuoden 1994 organisaatiouudistuksessa, minkä Stiller pelkäsi johtavan oman sananvapautensa kaventumiseen. Seurauksena tapahtuneesta oli Stillerille esiintymiskielto, josta päättivät radiojohtaja Olli Alho ja toimituspäälliikkö Pentti Kemppainen. Siikalan itsensä kerrotaan vain naureskelleen asialle. Vähän myöhemmin Stiller rikkoi esiintymiskieltoa ja sai potkut Yleisradiosta. Vuonna 2009 Stiller palasi Yleisradioon ja on sen jälkeen ollut Ylen "Pressiklubi"-ohjelman toimittajana.


title: Kökkötraktori

text: 1990-luvulla Kotimaisten kielten keskuksen kielitoimisto listasi ”kökkötraktorin” uudissanaksi yhdessä muiden muassa "koplauksen", "lobbauksen", "turvatyynyn", "uusavuttomuuden" ja "lähihoitajan" kanssa.


title: Kökkötraktori

text: Syksyllä 2016 sana kökkötraktori nousi uudelleen julkisuuteen kun Yleisradion keskustataustaista päätoimittajaa Atte Jääskeläistä syytettiin Yleisradion toimittajien, muiden muassa Ruben Stillerin, sananvapauden rajoittamisesta pääministeri Juha Sipilää koskeneessa uutisoinnissa.


title: Kökkötraktori

text: Sanonnan alkuperästä ennen kuin Ruben Stiller teki sen laajasti tunnetuksi on erilaisia tietoja.


title: Kökkötraktori

text: Erään tiedon mukaan sanonta on peräisin maanviljelijöiden traktorimarssista vuonna 1991, kun Somerolta Vihtiin suuntautuneella marssilla oli mukana Kökön tilan isäntä Raimo Kurvinen Someron Pitkäjärveltä. Hänen traktoriinsa oli kiinnitettynä lakana, johon talon emäntä Anja Kurvinen oli maalannut tilan nimen ”Kökkö”. Kuva traktorista oli vilahtanut televisiosta, ja sen on sanottu tästä jääneen joidenkin television katsojien mieleen.


title: Kökkötraktori

text: Ruben Stiller itse muisteli maaliskuussa 2016 sanan hänen käyttämänään syntyneen spontaanisti suorassa lähetyksessä: Sanaa "kökkö" oli yleisesti käytetty hänen aiemmassa työpaikassaan, helsinkiläisessä Radio Cityssä ja samanaikaisesti hän muisti Tapio Siikalan puoluekannan ja yhdisti nämä ilmaisuksi "keskustalainen kökkötraktori".


title: Kökkötraktori

text: Sana "kökkö" tarkoittaa Kielitoimiston sanakirjan mukaan yleisnimenä "kasaa, kekoa, möykkyä, kokkaretta", laatusanana "hölmöä, typerää, yksinkertaista, kömpelöä". Erisnimissä Kökkö esiintyy talonnimenä ainakin Somerolla, Mouhijärvellä ja Kiikassa. Someron Pitkäjärvellä Kökkö on yksi kylän vanhoista kantataloista. Etymologialtaan talonnimenä nimi on Lounais-Hämeen kantatalojen nimiä tutkineen Timo Alasen mukaan epäselvä.


title: Artux

text: Artux (, ) on piirikuntatason kaupunki Sinkiangin uiguurien autonomisella alueella Kiinassa. Se on Kizilsun kirgiisien autonomisen prefektuurin päähallintopaikka. Kaupungin pinta-ala on 15 698 nellökilometriä ja väkiluku 240 368 (2010). Kaupungin keskusta sijaitsee linnuntietä noin 1055 kilometriä autonomisen alueen pääkaupunki Ürümqistä lounaaseen.


title: Artux

text: Vuoden 2014 lopussa kaupungissa asui 271 000 henkilöä, josta oli 216 600 uiguuria (80%), 30 500 kirgiisiä (11,3%), 23 100 han-kiinalaista (8,5%), ja muita vähemistökansoja (0,3%).


title: Julija Belorukova

text: Julija Belorukova (s. 21. tammikuuta 1995 Sosnogorsk) on venäläinen maastohiihtäjä ja olympiamitalisti. Belorukova edustaa DSP IC RK -seuraa.


title: Julija Belorukova

text: Belorukova debytoi maailmancupissa maaliskuussa 2014 Lahden vapaan sprintissä ollen 47:s. Ensimmäiset maailmancupin pisteensä hän saavutti samassa kuussa ollen Drammenin perinteisen sprintin 25:s. Kymmenen parhaan joukkoon hän sijoittui maailmancupin henkilökohtaisessa osakilpailussa ensimmäisen kerran oltuaan kuudes Rukan perinteisen hiihtotavan sprintissä marraskuussa 2016. Hän voitti parisprintin Natalja Matvejevan kanssa Toblachissa tammikuussa 2017. Ensimmäisen henkilökohtaisen palkintosijansa hän saavutti oltuaan kolmas Ruka Nordic opening -tapahtuman perinteisen sprintissä marraskuussa 2017. Ensimmäisen voittonsa hän saavutti Rukan perinteisen hiihtotavan sprintissä marraskuussa 2018. Tour de Skin 2018–2019 kokonaiskilpailussa hän oli viides.


title: Julija Belorukova

text: Nuorten MM-kilpailuista Belorukova on saavuttanut kolme hopeaa ja yhden pronssin. Lahden MM-kilpailuissa 2017 hän saavutti parisprintissä Natalja Matvejevan kanssa hopeaa sekä sijoittui 4 × 5 kilometrin viestissä viidenneksi ja vapaan hiihtotavan sprintissä kymmenenneksi. Pyeongchangin olympialaisissa 2018 hän saavutti pronssia perinteisen hiihtotavan sprintissä ja 4 × 5 kilometrin viestissä sekä sijoittui yhdeksänneksi vapaan hiihtotavan parisprintissä ja 18:nneksi 15 kilometrin yhdistelmähiihdossa.


title: Janne Kuokkanen

text: Janne Kuokkanen (s. 25. toukokuuta 1998 Oulunsalo) on suomalainen jääkiekkoilija, joka pelaa NHL-joukkue Carolina Hurricanesin organisaatiossa. Kuokkanen on pelipaikaltaan keskushyökkääjä, mutta hän osaa pelata myös laidassa.


title: Janne Kuokkanen

text: Kuokkanen on Laser HT:n kasvatti. Hän oli kaudella 2011–2012 seuran C-nuorten paras pistemies sekä I-divisioonan karsinnoissa tehoilla 6+8=14 että II-divisioonan runkosarjassa tehoilla 15+22=37. Kaudella 2012–2013 Kuokkanen nousi joukkueen varakapteeniksi. Hän osallistui kauden aikana myös yhtenä viidestä suomalaispelaajasta IIHF Development Campiin.


title: Janne Kuokkanen

text: Kaudeksi 2013–2014 Kuokkanen siirtyi Oulun Kärppien junioreihin. Hän pelasi pääosan kaudestaan seuran B-nuorissa, joiden sisäisen piste-, maali- ja syöttöpörssin Kuokkanen voitti tehoilla 26+27=53. Hän oli myös kevään 2014 pudotuspeleissä Kärppien paras pistemies ja maalintekijä tehoilla 5+2=7. Kuokkanen palkittiin kauden päätteeksi B-nuorten SM-sarjan tehopelaajana Janne Ojanen -palkinnolla. Hänvahvisti kauden aikana myös seuran C-nuoria, joissa Kuokkanen voitti kauden päätteeksi SM-hopeaa. Hän voitti C-nuorten SM-sarjan pudotuspelien piste- ja maalipörssin tehoilla 16+10=26. Kauden 2014–2015 Kuokkanen pelasi 16-vuotiaana suurimmaksi osaksi Kärppien A-nuorissa, jossa hän teki 35 runkosarjaottelussa 15 tehopistettä. Kuokkanen pelasi osan kaudestaan myös seuran B-nuorissa, jossa hän voitti kauden päätteeksi Suomenmestaruuden.


title: Janne Kuokkanen

text: Ak Bars Kazan varasi Kuokkasen toisella kierroksella 38. pelaajana . Kaudella 2015–2016 hän oli Kärppien A-nuorten paras syöttäjä Sami Pekkalan kanssa ja toiseksi paras pistemies hänen jälkeensä tehoilla 22+31=53. 27. helmikuuta 2016 Kuokkanen pelasi ensimmäisen miesten pelinsä pelattuaan lainalla Mestis-joukkue Kajaanin Hokissa Rovaniemen Kiekkoa vastaan. Hän teki Hokin 6–0-voittoon päätteessä ottelussa tehot 1+1=2. Kuokkasen kanssa samassa ketjussa pelasi myös Kärppien A-nuorista tutut Tino Metsävainio ja Sami Pekkala. Lisäksi ottelussa Hokin loukkaantumisia oli joukkueesta paikkaamassa myös Radek Koblížek. Kuokkanen vahvisti kauden aikana myös Kärppien B-nuoria, joissa hän voitti kauden päätteeksi Suomenmestaruuden.


title: Janne Kuokkanen

text: Kuokkanen debytoi kauden 2015–2016 aikana myös Kärppien SM-liigajoukkueessa runkosarjan viimeisellä kierroksella 10. maaliskuuta 2016 vieraissa Pelicansia vastaan. Hänet merkittiin joukkueen kakkosketjuun Mika Niemen ja Juuso Ikosen rinnalle. 17-vuotias Kuokkanen sai ottelussa jääaikaa 15.20 minuuttia. Hän avasi myös maalitilinsä heti kahdella osumalla, joista ylivoimalla syntynyt ensimmäinen maali jäi Kärppien 1–4-voittoon päättyneen ottelun ratkaisumaaliksi. Kimmo Peltonen valitsi Kuokkasen ottelun Alumnien tähtien ykköstähdeksi. Hänen kahden maalin iltaansa liittyi erikoisuus, sillä Kärppien Aku Kestilä onnistui vuotta aiemmin kauden 2014–2015 runkosarjan päätöskierroksella kahdesti maalinteossa myös liigadebyytissään vieraissa Pelicansia vastaan. Heitä aiemmin kaksi maalia SM-liigadebyytissään ovat tehneet vain Petri Varis ja Thomas Sjögren. Kesäkuussa 2016 Kuokkanen teki Kärppien kanssa kolmivuotisen SM-liigasopimuksen.


title: Janne Kuokkanen

text: Carolina Hurricanes varasi Kuokkasen toisella kierroksella 43. pelaajana . Samana kesänä hänet varasi myös OHL-joukkue London Knights 56. pelaajana CHL:n varaustilaisuudessa. Kuokkanen siirtyi joukkueeseen kaudeksi 2016–2017. Hän jakoi tehoilla 26+36=62 Knightsin sisäisen maalipörssin kolmannen sijan J. J. Piccinichin kanssa ja sijoittui sisäisessä pistepörssissä neljänneksi. Pudotuspeleissä Kuokkanen oli joukkueen paras pistemies ja maalintekijä tehoilla 10+6=16. Maaliskuussa 2017 hän teki kolmivuotisen tulokassopimuksen Carolina Hurricanesin kanssa. OHL-kautensa jälkeen Kuokkanen siirtyi AHL-joukkue Charlotte Checkersin vahvuuteen. Hän pelasi joukkueessa yhden playoff-ottelun.


title: Janne Kuokkanen

text: Syksyn 2017 harjoitusleirin päätteeksi Kuokkanen otti yllättäen paikan Carolina Hurricanesin NHL-kauden 2017–2018 avauskokoonpanosta. Hän teki NHL-debyyttinsä näin ollen runkosarjan avauskierroksella 7. lokakuuta 2017 Minnesota Wildia vastaan. Kuokkanen merkittiin Hurricanesin kolmosketjun oikeaan laitaan Derek Ryanin ja Jeff Skinnerin viereen. Hän sai ottelussa jääaikaa 9.51 minuuttia. Kuokkanen pelasi neljä ottelua, mutta hän seurasi osan alkukauden otteluista myös katsomon puolelta, kunnes lokakuun lopulla Kuokkanen lähetettiin AHL-joukkue Charlotte Checkersin vahvuuteen. Hän pelasi siellä loppukauden ja teki tulokaskautensa aikana 60 runkosarjaottelussa tehot 11+29=40 ja kahdeksassa playoff-ottelussa tehot 3+1=4.


title: Janne Kuokkanen

text: Kuokkanen pelasi alle 20-vuotiaiden MM-kilpailuissa vuosina 2017 ja 2018, joista jälkimmäisessä turnauksessa hän toimi Suomen varakapteenina. Kuokkanen edusti Suomea myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Kuokkanen pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän voitti turnauksen syöttöpörssin ja Suomen sisäisen pistepörssin kuudella syöttöpisteellään.


title: Janne Kuokkanen

text: Kuokkanen edusti myös alle 17-vuotiaiden maajoukkuetta World U-17 Hockey Challengessa marraskuussa 2014 sekä Euroopan nuorten olympiafestivaaleilla vuonna 2015, jolloin Kuokkanen voitti pronssia. Yhteensä hän on pelannut 30 nuorten ja 38 poikien maaottelua.


title: Janne Kuokkanen

text: Kuokkasta on luonnehdittu nopeaksi kahden suunnan hyökkääjäksi, jolla ei ole suuria heikkouksia. Hänellä on kuitenkin vaikeuksia kaksinkamppailuissa ja aloituksissa.


title: Janne Kuokkanen

text: Carolina Hurricanesin kykyjenetsijä Joni Pitkäsen mukaan Kuokkanen osaa rakennella peliä erinomaisesti. "Jatkoaika.comin" Jere Korkalainen puolestaan kuvaili Kuokkasen syöttövalikoimaa ylivertaiseksi tammikuussa 2018 kirjoittamassaan kolumnissa.


title: Janne Kuokkanen

text: Kuokkanen viihtyy, kun hän saa tulla hyökkäyksiin toisesta aallosta ja hakea maalintekopaikkoja taustalta. Korkalaisen mukaan häntä "ei ole tarkoitettu kaksinkamppailuihin tai hyökkäyksien päättäjäksi maalinedustalle". Kuokkasen pelaajaprofiili ei sovellu myöskään avauspelaamiseen, vaikka häntä peluutetaankin satunnaisesti keskushyökkääjän positiolla.


title: Janne Kuokkanen

text: Pitkänen on verrannut Kuokkasta Valtteri Filppulaan. Faneille.com -sivuston toimittaja Toni Rajamäen mielestä hän muistuttaa pelityyliltään Sebastian Ahoa.


title: Commentry

text: Commentry on kunta Ranskassa Allierin departementissa Auvergne-Rhône-Alpesin alueella. Kunnan sijainti hiilentuotantoalueella on johtanut sen teollistumiseen. Erityisen tunnettu se on valimostaan ja pikateräksen valmistuksesta.


title: Lyhythäntälepakko

text: Lyhythäntälepakko eli kyhmylepakko ("Mystacina tuberculata") on mahdollisesti ainoa elossa oleva Mystacinidae-heimon lepakko. Laji on endeeminen Uudessa-Seelannissa. Nisäkäsnimistötoimikunnan ehdotus lajin uudeksi suomenkieliseksi nimeksi on "uudenseelanninlepakko".


title: Lyhythäntälepakko

text: Lyhythäntälepakot ovat pieniä, 6–7 senttimetrin pituisia. Siipien kärkiväli on 28–30 senttimetriä. Aikuinen lepakko painaa 12–15 grammaa ennen ruokailua, joskin paino voi kasvaa jopa 30 prosenttia yöaikaisen aterioinnin jälkeen. Lepakon turkki on harmahtava ja sillä on pitkä, suippo kuono. Lepakon kieli on pitkä, jopa 12 millimetrin pituinen, ja sen kärjessä on karvamaisia ulokkeita, jotka helpottavat meden juomista.


title: Lyhythäntälepakko

text: Lepakkoa esiintyy ensisijaisesti Pohjoissaarella, jossa ne ovat levittäytyneet merenrannan tasolta puurajalle (noin 1 100 metrin korkeuteen) saakka.


title: Lyhythäntälepakko

text: Lyhythäntälepakko on jaoteltu kolmeen alalajiin morfologisten ominaisuuksien mukaan:


title: Lyhythäntälepakko

text: Lyhythäntälepakot ovat kaikkiruokaisia.


title: Lyhythäntälepakko

text: Lepakot synnyttävät yhden jälkeläisen kesällä. Syntyvät yksilöt ovat karvattomia ja painavat noin viisi grammaa. Pysyvät hampaat puhkeavat kolmen viikon iässä ja nuori lepakko on neljän viikon iässä täysin karvoitettu ja lentokykyinen. Pesästä pennut poistuvat kuuden viikon ikäisinä ja kolmen kuukauden ikäisinä ne ovat täysikasvuisia.


title: Radek Koblížek

text: Radek Koblížek (s. 20. lokakuuta 1997 Ivančice) on tšekkiläinen jääkiekkoilija, joka edustaa SM-liigajoukkue Oulun Kärppiä. Hän on pelipaikaltaan oikea laitahyökkääjä ja laukoo oikealta.


title: Radek Koblížek

text: Koblížek on HC Kometa Brnon kasvatti. Kaudella 2012–2013 hän oli pudotuspeleissä joukkueen paras pistemies Roman Dymáčekin kanssa tehoilla 3+4=7 sekä jakoi Brnon sisäisen tehotilaston voiton David Sedláčekin kanssa lukemalla +7. Koblížek voitti kauden päätteeksi Tšekin C-nuorten mestaruuden.


title: Radek Koblížek

text: Kaudeksi 2013–2014 vain 15-vuotias Koblížek siirtyi Suomeen ja Oulun Kärppien A-nuoriin. Hän pelasi noin puolet kaudestaan vielä seuran B-nuorissa. Koblížek teki Kärppien A-nuorissa kauden aikana 20 ottelussa 12 tehopistettä. Kaudella 2014–2015 hän teki siellä 46 runkosarjaottelussa 37 tehopistettä. Kaudella 2015–2016 Koblížek jakoi joukkueen sisäisen maalipörssin voiton Tino Metsävainion kanssa ja sijoittui sisäisessä pistepörssissä kolmanneksi tehoilla 28+24=52. Hän jakoi A-nuorten SM-liigan maalipörssin neljännen sijan neljän muun pelaajan kanssa. Koblížek valittiin sarjan toiseen tähdistökentälliseen.


title: Radek Koblížek

text: Koblížek debytoi kauden 2015–2016 aikana myös Kärppien SM-liigajoukkueessa runkosarjan viimeisellä kierroksella 10. maaliskuuta 2016 vieraissa Pelicansia vastaan. Hän sai ottelussa jääaikaa 10.51 minuuttia. Koblízek pelasi kauden aikana myös yhden ottelun lainalla Mestis-joukkue Kajaanin Hokissa helmikuussa 2016.


title: Radek Koblížek

text: Huhtikuussa 2016 Koblížek teki Kärppien kanssa 1+1-vuotisen SM-liigasopimuksen. Alkukaudella 2016–2017, syyskuussa 2016 seura lainasi hänet toistaiseksi voimassa olevalla sopimuksella Hokkiin. Koblížek pelasi siellä vajaat puolet runkosarjastaan tehden 20 ottelussa tehot 1+1=2. Hän pelasi Kärppien SM-liigajoukkueessa kolme runkosarja- ja neljä Mestarien liigan ottelua tehden yhden syöttöpisteen. Koblížek pelasi suurimman osan kaudestaan lopulta Kärppien A-nuorissa. Huhtikuussa 2017 seura käytti hänen sopimuksessaan olleen option ja teki vuoden mittaisen jatkosopimuksen Koblížekin kanssa.


title: Radek Koblížek

text: Alkukauden 2017–2018 Koblížek vietti pääasiassa Kärppien A-nuorissa. Hän oli kauden alussa harjoituksissa tapahtuneen loukkaantumisen vuoksi, mutta Koblížek kärsi pian kuntouduttuaan myös seitsemän ottelun pelikiellon taklattuaan vastustajaa päähän A-nuorten SM-liigan ottelussa Jokereita vastaan. Syyskauden edetessä lähinnä loukkaantumiset avasivat hänelle paikan Kärppien SM-liigajoukkueen kokoonpanosta. Koblížek teki liigauransa avausmaalin kauden kolmannessa SM-liigaottelussaan 1. marraskuuta 2017 vieraissa Vaasan Sportia vastaan. Hänen osumansa jäi Kärppien 3–4-voittoon päättyneen ottelun ratkaisumaaliksi. Koblížek pelasi runkosarjassa 11 SM-liigaottelua tehopistein 1+2=3. Suurimman osan runkosarjastaan hän pelasi kuitenkin lainalla Mestis-joukkue Kokkolan Hermeksessä.


title: Radek Koblížek

text: Loppukaudella 2017–2018 Koblížek palasi Kärppien A-nuorten vahvuuteen ja hän voitti tehoilla 9+4=13 A-nuorten SM-liigan pudotuspelien maalipörssin sekä sijoittui pistepörssissä toiseksi edellään vain KalPan Aleksi Klemetti. KoblíŽek voitti A-nuorten SM-hopeaa. Hänet nostettiin yllättäen Kärppien SM-liigajoukkueen kokoonpanoon seitsemänteen välieräotteluun, jonka jälkeen Koblížek pelasi joukkueen mukana koko finaalisarjan ajan ja sai peliaikaa aina ykkösylivoimassa asti. Hän teki kaikkiaan seitsemässä playoff-ottelussa kaksi syöttöpistettä. Koblížek voitti kauden päätteeksi Suomenmestaruuden. Maaliskuussa 2018 hän teki Kärppien kanssa vuoden mittaisen jatkosopimuksen. Saman vuoden joulukuussa Koblížekin sopimusta jatkettiin kahdella vuodella kevääseen 2021 saakka.


title: Radek Koblížek

text: Koblížek pelasi alle 20-vuotiaiden MM-kilpailuissa vuonna 2017, alle 18-vuotiaiden MM-kilpailuissa vuonna 2015 sekä alle 18-vuotiaiden Ivan Hlinkan muistoturnauksessa vuonna 2014, jolloin hän voitti hopeaa. Yhteensä Koblížek on pelannut 27 nuorten ja 34 poikien maaottelua.


title: Hjärtslag

text: Hjärtslag on ruotsalaisen blueskitaristi-laulajan Rolf Wikströmin toinen albumi, joka julkaistiin vuonna 1977 levymerkillä Alternativ.


title: Hjärtslag

text: Kaikki kappaleet kirjoittanut Rolf Wikström.


title: Altay (Sinkiang)

text: Altay (, , ) on piirikuntatason kaupunki Sinkiangin uiguurien autonomisella alueella Kiinassa. Se on Altayn prefektuurin hallintopaikka. Kaupungin pinta-ala on 10 852 nellökilometriä ja väkiluku 190 064 (2010). Kaupungin keskusta sijaitsee linnuntietä noin 450 kilometriä autonomisen alueen pääkaupunki Ürümqistä pohjoiseen.


title: Altay (Sinkiang)

text: Vuoden 2014 lopussa kaupungin asukasmäärä oli 197 560, josta oli 101 450 han-kiinalaista (51,35%), 79 660 kazakkia (40,32%), 4 963 uiguuria (2,51%), 6 574 hui-kiinalaista (3,33%), 2 798 mongolia (1,41%), ja 2 115 muiden vähemmistökansojen edustajaa (1,08%).


title: James Deanin kuolema

text: James Deanin kuolema tapahtui auto-onnettomuudessa 30. syyskuuta 1955. James Dean oli tunnettu yhdysvaltalainen elokuvanäyttelijä.


title: James Deanin kuolema

text: Uusimman elokuvansa "Jättiläinen" kuvausten loputtua James Dean keskittyi uuteen harrastukseensa autourheiluun. Perjantaina 30. syyskuuta 1955 hän lähti ajamaan 28-vuotiaan mekaanikkonsa Rolf Wütherichin kanssa avomallisella hopeanvärisellä Porsche 550 Spyder -urheiluautollaan kohti Salinasia tarkoituksenaan osallistua kaupungin lentokentällä pidettäviin kisoihin. Perässä ajoivat Bill Hickman ja valokuvaaja Sanford Roth myös Deanin omistamalla Ford Country Squire -farmariautolla, joka hinasi Spyderia varten tarkoitettua traileria. Dean halusi kuitenkin ajaa itse, jotta saisi tuntumaa hiljattain ostamaansa autoon. Perillä Rothin oli määrä tehdä kilpa-ajosta innostuneesta elokuvatähdestä kuvareportaasi. Dean oli tuolloin ehdolla Oscar-palkinnon saajaksi suorituksistaan elokuvissa "Eedenistä itään" ja "Jättiläinen".


title: James Deanin kuolema

text: Nelikko lähti Los Angelesista matkaan 13.30, mutta 15.30 iltapäivällä Bakersfieldin lähellä poliisipartio pysäytti heidät ja sakotti ylinopeudesta - Dean oli ajanut 65 mailia 55 nopeusrajoitusalueella ja vetoauto oli ylittänyt 45 mailin ajoneuvokohtaisen rajoituksen. Matkalla Dean ohitteli uhkarohkeasti perjantairuuhkan vastaantulijoista välittämättä, ja Bill Hickman neuvoi häntä keventämään kaasujalkaa.


title: James Deanin kuolema

text: Myöhemmin jätettyään Hickmanin ajaman Fordin kauas taakseen Dean pysähtyi ja tankkasi Blackwell's Cornerissa Lost Hillsissä. Vähän ennen iltahämärää Dean saavutti Polinon harjanteen valtatiellä 466 (nykyään 46), jonka jälkeen alkoi pitkä loiva, välillä kumpuileva suora alas länteen kohti auringonlaskua. Lähestyessään Cholamen taajamaa hän ohitti vielä erään auton, jonka oli väistettävä pientareelle. Kohta ohituksen jälkeen vastakkaisesta suunnasta tullut 1950-mallinen Ford Custom Tudor coupé yllättäen kääntyi vasemmalle hänen autonsa eteen tarkoituksenaan jatkaa pohjoiseen Fresnoon valtatietä 41 pitkin. Dean tuskin oli havainnut risteystä, sillä sitä ei ollut merkitty kunnolla. Hän yritti välttää onnettomuuden väistämällä oikealta, mutta osui Fordin vasempaan etukulmaan. Törmäyksen voimasta Porsche lensi ulos tieltä ja pysähtyi puhelintolppaan pellon laidan piikkilanka-aidalle. Ford kiepsahti ympäri 180 astetta jääden länteen vievälle kaistalle poikittain. Deanin matkatoveri Wütherich lensi autosta tielle ja loukkaantui vakavasti, mutta selviytyi. (Myöhemmin talvella 1965 Wütherich sijoittui kartanlukija-mekaanikkona toiseksi Timo Mäkisen voittamassa Monte Carlo-rallissa). Dean jumittui jaloistaan romuttuneeseen Porscheensa niska murtuneena pää matkustajan puolelle retkahtaneena. Hän oli kuolemassa, kun Hickman ja Roth tulivat onnettomuuspaikalle 5–10 minuuttia myöhemmin. Ohikulkumatkalla ollut sairaanhoitaja Annabele Coombes havaitsi vielä heikon pulssin. Myöhemmin Hickman sanoi todistaneensa Deanin päästävän viimeisen henkäyksensä. Heidät vietiin ambulanssilla Paso Roblesin "War Memorial Hospital" -sairaalaan, jossa James Dean todettiin kuolleeksi kello 17.59.


title: James Deanin kuolema

text: Eteen kääntynyttä Fordia ohjannut 23-vuotias opiskelija Donald Turnupseed sai vain lieviä vammoja. Hän liftasi paikalta Tulareen, jonne oli ollut matkalla vanhempiensa luokse. Paikallinen oikeus vapautti hänet kaikesta vastuusta, koska katsoi, että elokuvatähti oli ajanut ylinopeutta. Turnupseedin elämä ei silti koskaan palannut entiselleen, sillä tapahtuneen painolasti, fanaattiset Deanin ihailijat ja jatko-oikeuskäsittelyt piinasivat häntä koko loppuelämän.


title: James Deanin kuolema

text: Vasta paljon myöhemmin on voitu tietokonesimuloinnilla osoittaa, että Dean ei onnettomuushetkellä ylittänyt 60 mailin nopeutta. On mahdollista, että auringonlaskun viimeiset säteet tai alkava hämärä peittivät erittäin matalan hopeanvärisen Porschen näkyvistä. Toinen teoria on, että Turnupseed luuli olevansa etuajo-oikeutettu, koska Y-risteyksessä, jossa hän kääntyi valtatielle 41 kohti Fresnoa, tie jatkui lähestulkoon suoraan. Nykyään risteys on turvallisempi kuin vuonna 1955, sillä valtatietä on levennetty ja risteystä selkeytetty.


title: James Deanin kuolema

text: Vuonna 1977 Cholamen postitoimistoa vastapäätä pystytettiin japanilaisen liikemiehen lahjoittama muistomerkki, jonka muistolaatassa on lainaus Antoine de Saint-Exupéryn "Pikku prinssistä": "What is essential is invisible to the eye".


title: Pokémon Sun ja Moon

text: Pokémon Sun ja Pokémon Moon ovat maailmanlaajuisesti marraskuussa 2016 julkaistuja "Pokémon"-pääpelisarjan uusimpia osia ja ne aloittivat sarjan seitsemännen sukupolven. Pelien aloitus-Pokémonit ovat vesityypin Popplio, ruoho- ja lentotyypin Rowlet ja tulityypin Litten. Pelit sijoittuvat uudelle Havaijia muistuttavalle Alola-alueelle.


title: Pokémon Sun ja Moon

text: Pelien maskotit ovat legendaariset Pokémonit psyykkis- ja terästyypin Solgaleo ja psyykkis- ja haamutyypin Lunala..


title: Pokémon Sun ja Moon

text: Peleissä esiteltiin muun muassa tietyille aiemmin esitellyille Pokémon-lajeille erityiset Alola-muodot, jotka eroavat lajien aiemmista muodoista ulkonäöltään ja tyypeiltään, erityisen voimakkaat Z-liikkeet, Island Challenge -haasteet, sekä uusi Battle Royal -taistelumuoto, jossa neljä Pokémonia taistelee toisiaan vastaan.


title: Pokémon Sun ja Moon

text: Seitsemännen sukupolven peleissä ei ole enää HM-liikkeitä, polkupyörää tai Dowsing Machinea, vaan ne on korvattu Poké Ride -järjestelmällä. Sen avulla voi mm. lentää Charizardilla, ratsastaa Tauroksella, seilata Lapraksella ja etsiä kätkettyjä esineitä Stoutlandilla.


title: Pokémon Sun ja Moon

text: Pelit olivat ensimmäiset Pokémon-pääpelisarjan pelit, jotka julkaistiin kiinaksi.


title: Pokémon Sun ja Moon

text: Kesäkuun 2017 Pokémon Directissä ilmoitettiin, että peleistä on tulossa marraskuussa 2017 parannellut versiot; Pokemon Ultra Sun ja Ultra Moon. Pelit julkaistiin marraskuun 17. päivä 2017


title: Lyhythäntälepakot

text: Lyhythäntälepakot (Mystacinidae) on lepakkoheimo, jonka ainoa jäljellä oleva suku on "Mystacina". Siihen kuuluu kaksi hiljattain elossa ollutta lajia, joista toinen on todennäköisesti kuollut sukupuuttoon 1960-luvulla, joskin yksittäisiä varmistamattomia havaintoja on saatu vielä 1990-luvun lopulla. Lyhythäntälepakot ovat noin kuuden senttimetrin pituisia, harmaaturkkisia lepakoita. Nisäkäsnimistötoimikunnan ehdotus heimon uudeksi suomenkieliseksi nimeksi on "uudenseelanninlepakot".


title: Lyhythäntälepakot

text: Fossiiliaienisto osoittaa, että lyhythäntälepakot ilmestyivät ja elivät Australiassa 26–12 miljoonaa vuotta sitten, ja niitä on tavattu Uudesta-Seelannista ainakin varhaiselta mioseenilta saakka.Heimon lepakot ovat poikkeavia niiden tavasta metsästää maassa, lentämisen asemesta.


title: Meksikon ePrix 2016

text: Meksikon ePrix 2016 eli 2016 Mexico City ePrix oli Formula E -sarjan kauden 2015–2016 viides kilpailu. Kilpailu ajettiin 12. maaliskuuta Autódromo Hermanos Rodríguezin radalla Méxicossa.


title: Meksikon ePrix 2016

text: Kilpailun voitti alun perin Lucas di Grassi, mutta hänet hylättiin kilpailun jälkeen tehdyssä tarkastuksessa havaitun alipainoisen auton vuoksi, jolloin voittajaksi julistettiin Jérôme d'Ambrosio. Myös kilpailun nopeimman kierroksen ajaneen d'Ambrosion kierrosaika poistettiin, koska tämä oikaisi kilpailun aikana mutkissa, minkä vuoksi kilpailun nopein kierros merkittiin Nicolas Prostille.


title: Frozen (soundtrack)

text: Frozen on vuonna 2013 julkaistun "Frozen – huurteinen seikkailu" -elokuvan soundtrack-albumi, joka sisältää elokuvan musiikin. Albumilla on kymmenen elokuvassa kuultua kappaletta, joista tunnetuin on elokuvan tunnuskappaleenakin pidetty ”Let It Go”.


title: Valentin Zykov

text: Valentin Valentinovitš Zykov (; s. 15. toukokuuta 1995 Pietari, Venäjä) on venäläinen jääkiekkoilija, joka pelaa NHL-joukkue Carolina Hurricanesin organisaatiossa. Hän pelannee lähinnä AHL-joukkue Charlotte Checkersissa. Zykov on pelipaikaltaan oikea laitahyökkääjä. Hän laukoo oikealta.


title: Valentin Zykov

text: Zykov on TsSKA Moskovan kasvatti. Hän pelasi kauden 2011–2012 pääasiassa Venäjän nuorten sarja MHL:n Krasnaja Armijassa, jonka jälkeen TsSKA Moskova varasi Zykovin KHL:ään 50. pelaajana kesällä . Samana kesänä hänet varasi myös QMJHL-joukkue Baie-Comeau Drakkar 76. pelaajana . Zykov siirtyi Drakkariin kaudeksi 2012–2013, jolloin hän oli joukkueen toiseksi paras pistemies Petr Strakan jälkeen tehoilla 40+35=75. Zykov jakoi QMJHL:n maalipörssin yhdeksännen sijan Victoriaville Tigresin Philippe Halleyn kanssa. Hän voitti myös liigan tulokkaiden piste- ja maalipörssin, palkittiin QMJHL:n parhaana tulokkaana, parhaana hyökkäävänä tulokkaana Michel Bergeron Trophylla ja valittiin tulokkaiden tähdistökentälliseen. Zykov valittiin myös koko CHL:n vuoden tulokkaaksi ja valittiin tammikuussa 2013 CHL:n viikon pelaajaksi. Hän pelasi kauden aikana myös CHL Top Prospects Gamessa.


title: Valentin Zykov

text: Los Angeles Kings varasi Zykovin toisella kierroksella 37. pelaajana . Kaudella 2013–2014 hän oli Drakkarin toiseksi paras pistemies Jérémy Grégoiren jälkeen tehoilla 23+40=63. Zykov voitti myös joukkueen sisäisen tehotilaston lukemalla +32. Toukokuussa 2014 hän teki Kingsin kanssa kolmivuotisen ja 2,207 miljoonan dollarin arvoisen tulokassopimuksen. Zykov pelasi kauden 2014–2015 vielä QMJHL:ssä, jossa Drakkar kauppasi hänet Gatineau Olympiquesiin vaihdossa Václav Karabáčekiin ja kesän 2016 kolmannen kierroksen varausvuoroon tammikuussa 2015.


title: Valentin Zykov

text: Kauden 2015–2016 Zykov aloitti AHL-joukkue Ontario Reignissa. NHL:n siirtotakarajalla helmikuun 2016 lopulla Los Angeles Kings kauppasi hänet ja kesän ehdollisen viidennen kierroksen varausvuoron Carolina Hurricanesiin vaihdossa Kris Versteegiin.


title: Valentin Zykov

text: Zykov pelasi alle 20-vuotiaiden MM-kilpailuissa vuonna 2014, jolloin hän voitti pronssia. Vuoden 2015 turnaus Zykovilta jäi väliin ns. urheilijan tyrän vuoksi. Hän pelasi myös World U-17 Hockey Challengessa vuonna 2012, jolloin Zykov voitti kultaa sekä alle 19-vuotiaiden World Junior A Challengessa vuonna 2011.


title: Rehtorit / Häiriköt

text: Rehtorit / Häiriköt on saman nimisten ramopunk-yhtyeiden split-single, joka julkaistiin kesäll 2002 levymerkillä Woimasointu.


title: Naurettavaa?

text: Naurettavaa? on ramopunk-yhtye Rehtoreiden single, joka julkaistiin kesäkuussa 2001 levymerkillä Hiljaiset Levyt. Singlen kappaleet julkaistiin myöhemmin uudelleen yhtyeen vuonna 2002 julkaisemalla toisella studioalbumilla "Hiljaa!".


title: Hedekäpy

text: Hedekäpy on paljassiemenisen kasvin hedekukinto. Paljassiemenisillä kasveilla on tavallisesti erilliset hede- ja emikukinnot. Emikukintoa kutsutaan emikävyksi tai pelkästään kävyksi. Hedekäpy koostuu lapakosta eli kukintorangasta, jonka ympärillä on hedelehtiä. Hedelehden alapinnalla sijaitsevat siitepölyä tuottavat pölylokerot.


title: Frans Jeppsson-Wall

text: Frans (oik. Frans Jeppsson-Wall, s. 19. joulukuuta 1998 Ystad) on ruotsalainen laulaja.


title: Frans Jeppsson-Wall

text: Frans tuli alun perin tunnetuksi yhdessä Elias-yhtyeen kanssa vuonna 2006 esittämästään, Zlatan Ibrahimovićista kertovasta kappaleestaan ”Who’s da Man”, joka pysyi Ruotsin singlelistan kärjessä 10 viikkoa. Vuonna 2008 hän esitti Ruotsin jalkapallomaajoukkueen virallisen EM-kisalaulun ”Fotbollsfest”.


title: Frans Jeppsson-Wall

text: Vuonna 2016 Frans voitti Melodifestivaleniin kappaleella ”If I Were Sorry” ja edusti Ruotsia Euroviisuissa Tukholmassa. Hän sai Euroviisujen finaalissa 261 pistettä sijoittuen viidenneksi.


title: Frans Jeppsson-Wall

text: Fransin äiti Maria on ruotsalainen ja isä Mark nigerialais-englantilainen. Frans on kaksikielinen ja puhuu toisena äidinkielenään englantia. Monikulttuuriseen perheeseen kuuluu myös Fransin kaksoissisko ja pikkuveli. Perhe on asunut aiemmin Lontoossa Englannissa. Frans valitsi lukiossa opiskella luonnontieteiden ohjelman.


title: Waltteri Ruuskanen

text: Waltteri Ruuskanen (s. 23. heinäkuuta 1997 Kuopio) on suomalainen jääkiekkoilija, joka pelaa Mestis-joukkue Savonlinnan Pallokerhossa. Sami Kapanen kuvaili häntä Kalevan Pallon A-nuoria valmentaessaan esimerkilliseksi urheilijaksi, jonka monipuolisuudesta on usealla tavalla hyötyä joukkueelle. Ruuskanen laukoo oikealta.


title: Waltteri Ruuskanen

text: Ruuskanen on Kalevan Pallon kasvatti. Hän nousi kaudella 2015–2016 seuran A-nuorten kapteeniksi. Ruuskanen nousi samalla kaudella myös KalPan SM-liigajoukkueeseen. Hän esiintyi ensimmäisen kerran liigassa 26. syyskuuta 2015 Porin Ässiä vastaan, mutta Ruuskanen ei saanut kuitenkaan peliaikaa. Seuraavan kerran hän esiintyi SM-liigassa ja sai siellä ensimmäiset jääaikansa runkosarjan toiseksi viimeisellä kierroksella 8. maaliskuuta 2016 vieraissa Tapparaa vastaan. Ruuskanen sai ottelussa jääaikaa 19.01 minuuttia. Hän esiintyi kauden aikana SM-liigassa kaikkiaan kolmessa runkosarja- ja yhdessä Mestarien liigan ottelussa.


title: Waltteri Ruuskanen

text: Kaudella 2016–2017 Ruuskanen pelasi KalPan SM-liigajoukkueessa neljä runkosarja- ja kolme Mestarien liigan ottelua ilman tehopisteitä. Hän pelasi kauden aikana miesten pelejä myös yhden ottelun verran Mestis-joukkue Iisalmen Peli-Karhuissa tehden yhden syöttöpisteen. Suurimman osan kaudestaan Ruuskanen pelasi kuitenkin KalPan A-nuorissa.


title: Waltteri Ruuskanen

text: Ruuskanen siirtyi kaudeksi 2017–2018 vuoden mittaisella sopimuksella Mestis-joukkue Savonlinnan Pallokerhoon. Hänen varsinainen tulokaskautensa sarjassa toi 27 runkosarjaottelussa kaksi syöttöpistettä, 11 playoff-ottelussa yhden syöttöpisteen ja neljässä Suomen Cupin ottelussa yhden maalin. Ruuskanen voitti kauden päätteeksi Mestis-pronssia. Joulukuussa 2017 hän kävi kuuden ottelun mittaisella lainasopimuksella Pelicansin SM-liigajoukkueessa, jossa Ruuskanen paikkasi loukkaantumisia.


title: Waltteri Ruuskanen

text: Ruuskanen on pelannut kolme nuorten ja 27 poikien maaottelua. Hän on toiminut sekä Suomen alle 16- että 17-vuotiaiden maajoukkueen kapteenina.


title: Thomas Sjögren

text: Thomas Peter Sjögren (8. kesäkuuta 1968 Göteborg, Ruotsi) on ruotsalainen aktiiviuransa lopettanut jääkiekkoilija. Hänen kasvattajaseuransa on uumajalainen Tegs SK.


title: Thomas Sjögren

text: Sjögren pelasi Ruotsin ohella yhden kauden AHL:ssa, kolme kautta Saksassa ja Suomessa sekä kaksi kautta Italiassa. Suomessa Sjögren pelasi 1990-luvulla kaksi kautta Jypissä ja kaudella 2003-2004 Jokereissa.